	CHIM-GIÂN (20)
[1]	Í-sek-lia̍t ong Tāi-pi̍t ê kiáⁿ Só͘-lô-bûn ê chim-giân.
2)	Beh hō͘ lâng ōe hiáu-tit tì-hūi kap kà-sī,  Bêng-pe̍k thong-ta̍t ê ōe;
3)	Hō͘ lâng siū kà-sī, ōe ēng tì-hūi pān tāi-chì,  Ēng kong-gī, phòaⁿ-toàn, chèng-ti̍t;
4)	Hō͘ gōng-ti̍t ê lâng ū lêng-khiàu,  Hō͘ siàu-liân lâng ū tì-sek kap kè-e̍k;
5)	Hō͘ tì-hūi ê lâng thiaⁿ-kìⁿ, ke-thiⁿ ha̍k-būn;  Hō͘ chhang-miâ ê lâng tit-tio̍h chin ê kiàn-sek;
6)	Hō͘ lâng bêng-pe̍k chim-giân kap só͘ chhut ê chhai.
7)	Kèng-ùi Iâ-hô-hoa sī tì-sek ê kun-pún;  Gû-gōng ê lâng biáu-sī tì-hūi kap kà-sī.
8)	Góa ê kiáⁿ, tio̍h thiaⁿ lí ê lāu-pē ê kàu-tok;  M̄-thang khì-sak lí ê lāu-bú ê kà-sī.
9)	In-ūi che beh chòe lí thâu-khak-téng ê súi-bō,  Lí ê ām-kún ê kim-liān.
10)	Góa ê kiáⁿ, pháiⁿ-lâng nā ín-iú lí,  Lí m̄-thang thàn i.
11)	In nā kóng, Lí kap goán khì,  Lán lâi bih-teh thâi lâng,  Bô in-toaⁿ tng-tán bô-chōe ê lâng,
12)	Lán chhin-chhiūⁿ im-hú kā in oa̍h-oa̍h thun--lo̍h-khì:  In chhin-chhiūⁿ hām-lo̍h khiⁿ ê lâng, hō͘ lán chòe chi̍t-ē thun--lo̍h-khì;
13)	Lán beh tit-tio̍h ta̍k-iūⁿ ê pó-mi̍h,  Ēng só͘ chhiúⁿ-ê, tún-móa lán ê chhù;
14)	Lí lâi ji̍p goán ê tóng,  Tāi-ke ū kong-kiōng ê gûn-tē.
15)	Góa ê kiáⁿ, bo̍h-tit kap in tâng kiâⁿ,  Iok-sok lí ê kha bo̍h-tit ta̍h in ê lō͘.
16)	In-ūi in ê kha cháu-khì kiâⁿ-pháiⁿ,  In kóaⁿ-kín beh hō͘ lâng lâu-huih.
17)	Siat lô-bāng hō͘ chiáu-á khòaⁿ-kìⁿ,  Che sī khang-khang.
18)	Chiah ê lâng bih-teh sī lâu in ka-kī ê huih,  Tng-tán sī hāi ka-kī ê sìⁿ-miā.
19)	Kìⁿ-nā tham châi-lī--ê, in ê lō͘ sī án-ni,  Chiū-sī chhiúⁿ-the̍h ka-kī ê sìⁿ-miā.
20)	Tì-hūi tī koe-lō͘ tōa-siaⁿ kiò,  Tī khui-khoah ê só͘-chāi chhut i ê siaⁿ.
21)	Tī lāu-jia̍t ê koe-lō͘-thâu, tōa-siaⁿ kiò,  Tī siâⁿ-mn̂g-kháu, tī siâⁿ-lāi, kóng-chhut i ê ōe;
22)	Kóng, Gōng-tit lâng ài gōng-ti̍t,  Bú-bān lâng ài bú-bān,  Gû-gōng lâng oàn-hūn tì-sek, beh kàu sím-mi̍h sî ah?
23)	Góa chek-pī lín, lín tio̍h oa̍t-tńg;  Khòaⁿ ah, góa beh ēng góa ê sîn kàng-lo̍h hō͘ lín,  Ēng góa ê ōe chí-sī lín.
24)	In-ūi góa bat kiò, lín m̄-thiaⁿ;  Góa bat chhun-chhiú, bô lâng tì-ì;
25)	Lín hoán-tńg khòaⁿ-khin góa it-chhè ê khoàn-kài,  M̄-khéng siū góa ê chek-pī.
26)	Só͘-í lín tú-tio̍h hoān-lān, góa beh chhìn-chhiò,  Lín tú-tio̍h kiaⁿ-hiâⁿ, góa beh lâng-gīn.
27)	Lín ê kiaⁿ-hiâⁿ chhin-chhiūⁿ kông-hong chhe-lâi,  Lín ê chai-hō chhin-chhiūⁿ kńg-lê-hong sàu-lâi,  Hoān-lān thòng-khó͘ lîm-kàu lín sin-chiūⁿ.
28)	Hit-sî in beh kiû góa, góa m̄-thiaⁿ,  Chhiat-chhiat chhē góa, chhē bōe tio̍h.
29)	In-ūi in oàn-hūn tì-sek,  Bô hoaⁿ-hí kèng-ùi Iâ-hô-hoa.
30)	M̄-thiaⁿ góa ê khoàn-kài, Biáu-sī góa ê chek-pī.
31)	Só͘-í in beh chia̍h ka-kī kiâⁿ-chòe ê ké-chí,  Hō͘ in tit-tio̍h só͘ kè-bô͘ kàu pá-ià.
32)	Gōng-tit lâng ê pōe-biū beh hō͘ i tì-kàu sí,  Gû-gōng lâng an-ia̍t, beh hō͘ i tì-kàu bia̍t-bô.
33)	To̍k-to̍k thiaⁿ-thàn góa ê beh an-jiân khiā-khí;  Beh hióng-siū an-chēng, bô kiaⁿ tú-tio̍h chai-ē.

[2]	Góa ê kiáⁿ, lí nā sêng-siū góa ê ōe,  Chûn góa ê bēng-lēng tī sim-lāi;
2)	Hō͘ lí àⁿ hī-khang thiaⁿ tì-hūi,  Choan-sim kiû chhang-miâ;
3)	Kiû tit-tio̍h bêng-lí,  Tōa-siaⁿ kiû chhang-miâ;
4)	Nā chhē i chhin-chhiūⁿ chhē gûn,  Chhiau-chhē i chhin-chhiūⁿ chhiau-chhē khǹg-ba̍t ê pó-pòe;
5)	Lí chiū bêng-pe̍k kèng-ùi Iâ-hô-hoa ê sū,  Chhē-tio̍h bat Siōng-tè ê lí.
6)	In-ūi Iâ-hô-hoa siúⁿ-sù tì-hūi,  Chai-bat kap chhang-miâ lóng tùi I ê chhùi chhut.
7)	I kā chèng-ti̍t ê lâng chek-chū  chin ê tì-hūi,  Kā kiâⁿ-chòe toan-chiàⁿ ê lâng chòe tîn-pâi.
8)	Thang pó-siú kong-pêng ê lō͘,  Pó-hō͘ sèng-tô͘ ê lō͘.
9)	Lí chiū bêng-pe̍k kong-gī phòaⁿ-toàn,  Chèng-ti̍t kap it-chhè ê hó-lō͘.
10)	In-ūi tì-hūi beh ji̍p lí ê sim,  Tì-sek chòe lí ê sîn-hûn só͘ hoaⁿ-hí--ê.
11)	Kè-e̍k beh pó-hō͘ lí,  Chhang-miâ beh pó-siú lí.
12)	Beh hō͘ lí siám-pī pháiⁿ-lō͘,  Thoat-lī kóng hêng-ge̍k ê lâng.
13)	Hit-hō lâng pàng-sak chèng-ti̍t ê lō͘,  Kiâⁿ o͘-àm ê lō͘.
14)	In hoaⁿ-hí chòe-pháiⁿ,  Ì-ài pháiⁿ-lâng ê hêng-ge̍k.
15)	In ê lō͘ oan-khiau,  In ê só͘-kiâⁿ hêng-ge̍k.
16)	Beh hō͘ lí siám-pī îm-hū,  Chiū-sī kóng thiám-mī ōe ê kī-lú.
17)	I khì-sak siàu-liân ê sî ê phit-phòe,  Bōe kì-tit i ê Siōng-tè ê iok.
18)	In-ūi i ê chhù ǹg tī sí-bô,  I ê lō͘ thàu im-hú.
19)	Kìⁿ-nā kàu i hia--ê, bô chi̍t-ê tò-tńg,  Iâ bōe-ōe ji̍p oa̍h-miā ê lō͘.
20)	Tì-hūi beh hō͘ lí kiâⁿ hó-lâng ê lō͘,  Siú gī-lâng ê lō͘.
21)	In-ūi chèng-ti̍t ê lâng beh khiā-khí tōe-bīn,  Oân-choân ê lâng iā beh lâu tī-hia.
22)	To̍k-to̍k pháiⁿ-lâng beh tùi tōe-bīn chián-tû, kan-chà beh tùi hia pu̍ih-chhut.

[3]	Góa ê kiáⁿ, m̄-thang bōe kì-tit góa ê kà-sī;  Lí ê sim tio̍h chip-siú góa ê kài-bēng.
2)	In-ūi hiah-ê beh chiong kú-tn̂g ê ji̍t-chí, tn̂g ê hè-siū,  Kap pêng-an, ke -thiⁿ hō͘ lí.
3)	M̄-thang hō͘ chû-ài sêng-si̍t lī-khui lí;  Tio̍h pa̍k tī lí ê ām-kún,  Khek tī lí ê sim-pi.
4)	Án-ni lí beh tī Siōng-tè kap lâng ê bīn-chêng,  Tit-tio̍h un-tián kap hó miâ-siaⁿ.
5)	Lí tio̍h choan-sim óa-khò Iâ-hô-hoa,  M̄-thang óa-khò lí ka-kī ê gâu.
6)	Tī lí it-chhè só͘ kiâⁿ ê sū lóng tio̍h jīn I,  I beh chí-tiám lí ê lō͘.
7)	M̄-thang ka-kī khòaⁿ-chòe tì-hūi,  Tio̍h kèng-ùi Iâ-hô-hoa, lī-khui pháiⁿ-sū.
8)	Che ōe hō͘ lí ê sin-thé ióng-kiāⁿ,  Lūn-te̍k lí ê kun-kut.
9)	Tio̍h ēng lí ê châi-bu̍t,  Kap lí it-chhè khí-thâu se̍k ê thó͘-sán, chun-kèng Iâ-hô-hoa.
10)	Án-ni lí ê chhek-chhng beh tīⁿ móa-móa,  Lí ê chiú-khut beh ū sin-chiú móa--chhut-lâi.
11)	Góa ê kiáⁿ, m̄-thang khòaⁿ-khin Iâ-hô-hoa ê kéng-kài,  Ia̍h m̄-thang iàm-chiān I ê chek-pī.
12)	In-ūi Iâ-hô-hoa chek-pī I só͘ thiàⁿ--ê,  Chhin-chhiūⁿ lāu-pē chek-pī i só͘ hoaⁿ-hí ê kiáⁿ.
13)	Tit-tio̍h tì-hūi--ê, tit-tio̍h chhang-miâ,  Chit-hō lâng ū hok-khì.
14)	In-ūi tit-tio̍h i iâⁿ-kè tit-tio̍h gûn,  I ê tek-lī khah-iâⁿ hó-kim.
15)	Pí âng-pó-chio̍h khah kùi-khì;  Lí só͘ him-bō͘-ê, bô chi̍t-hāng ōe pí-tit i.
16)	I ê chiàⁿ-chhiú ū tn̂g hè-siū,  I ê tò-chhiú ū hó-gia̍h kap chun-kùi.
17)	I ê lō͘ sī khoài-lo̍k ê lō͘;  I ê lō͘-kèng lóng sī pêng-an.
18)	Tùi-tī chhî-siú i ê lâng, sī chòe oa̍h-miā chhiū,  Khîⁿ-tiâu i ê, ta̍k-ê ū hok-khì.
19)	Iâ-hô-hoa ēng tì-hūi kiàn-li̍p tōe,  Ēng chhang-miâ an-tì thiⁿ.
20)	Ēng I ê tì-sek hō͘ chhim-ian li̍h-khui,  Kiong-chhong lo̍h lō͘-chúi.
21)	Góa ê kiáⁿ, tio̍h chip-siú chin ê tì-hūi kap kè-e̍k;  M̄-thang hō͘ in lī-khui lí ê ba̍k-chiu.
22)	Án-ni in beh tī lí ê lêng-hûn chòe oa̍h-miā;  Tī lí ê ām-kún chòe súi ê chng-thāⁿ.
23)	Lí chiū beh an-jiân kiâⁿ lí ê lō͘;  Lí ê kha ia̍h bô tio̍h-tak.
24)	Lí tó-teh, tek-khak bô kiaⁿ;  Lí tó-teh, beh chin hó-khùn.
25)	Hut-jiân lâi ê kiaⁿ-hiâⁿ, lí m̄-bián kiaⁿ;  Pháiⁿ-lâng só͘ tú-tio̍h ê pāi-hoāi, lí iā m̄-bián kiaⁿ.
26)	In-ūi Iâ-hô-hoa beh chòe lí só͘ óa-khò--ê;  I beh pó-siú lí ê kha bô hām-lo̍h lô-bāng.
27)	Lí ê chhiú nā ū kiâⁿ-hó ê khùi-la̍t, m̄-thang the-sî,  Chiū tio̍h the̍h hō͘ hit-ê eng-kai tit-tio̍h ê lâng.
28)	Lí nā ū piān, m̄-thang tùi lí ê chhù-piⁿ kóng, Chhiáⁿ khì,  Bîn-á-ji̍t koh lâi, góa beh hō͘ lí.
29)	Lí ê chhù-piⁿ tī lí ê hū-kūn an--jiân khiā-khí;  Lí m̄-thang siat kè-bô͘ hāi i.
30)	Lâng m̄-bat hām-hāi lí;  Lí m̄-thang bô in-toaⁿ kap i oan-ke.
31)	M̄-thang him-soān kiông-pō ê lâng;  Ia̍h m̄-thang kéng i só͘ kiâⁿ ê lō͘.
32)	In-ūi hêng-ge̍k ê lâng sī Iâ-hô-hoa só͘ iàm-ò͘ⁿ;  Chèng-ti̍t ê lâng I kap i chhin-bi̍t.
33)	Iâ-hô-hoa ê chiù-chó͘ kàu tī pháiⁿ-lâng ê ke;  Nā-sī hó-lâng ê chhù I siúⁿ-sù hok-khì hō͘ i.
34)	Bú-bān lâng--ê, I bú-bān i;  Si-un hō͘ khiam-pi ê lâng.
35)	Tì-hūi ê lâng beh sêng-chiap êng-kng;  Gû-gōng ê lâng seng-koâiⁿ iā chiâⁿ-chòe kiàn-siàu.

[4]	Lín chiah ê kiáⁿ ah, tio̍h thiaⁿ lāu-pē ê kà-sī;  Tio̍h chù-ì lâi tit-tio̍h bêng-lí.
2)	In-ūi góa ēng hó ê tō-lí hō͘ lín;  M̄-thang khì-sak góa ê hoat-tō͘.
3)	Góa sī lāu-pē ê kiáⁿ;  Tī lāu-bú ê bīn-chêng chòe i tē-it thiàⁿ ê iù-siù kiáⁿ.
4)	Lāu-pē kà-sī góa, kā góa kóng,  Lí ê sim tio̍h kì-tiâu góa ê ōe,  Chun-siú góa ê bēng-lēng, chiū tit-tio̍h oa̍h.
5)	Tio̍h tit-tio̍h tì-hūi, tio̍h tit-tio̍h chhang-miâ,  M̄-thang bōe kì-tit, m̄-thang lī-khui góa só͘ kóng ê ōe.
6)	M̄-thang khì-sak tì-hūi, i beh pó-hō͘ lí;  Tio̍h thiàⁿ i, i beh chiàu-kò͘ lí.
7)	Tì-hūi sī kun-pún, tio̍h tit-tio̍h tì-hūi;  Tī lí it-chhè só͘ tit-tio̍h ê tiong-kan, tio̍h tit-tio̍h chhang-miâ.
8)	Lí nā chun-tiōng i, i beh hō͘ lí seng-koâiⁿ;  Lí nā loân-bō͘ i, i chiū hō͘ lí êng-kng.
9)	I beh ēng súi ê bō tì tī lí ê thâu-khak;  Chiong êng-kng ê bián-liû hō͘ lí.
10)	Góa ê kiáⁿ, tio̍h thiaⁿ lâi chiap-la̍p góa ê ōe,  Chiū beh chia̍h tn̂g hè-siū.
11)	Góa í-keng chí-sī lí tì-hūi ê lō͘,  Ín-chhōa lí kiâⁿ chèng-ti̍t ê lō͘-kèng.
12)	Lí kiâⁿ ê sî, bô tì-kàu chó͘-gāi;  Lí cháu, ia̍h bô tì-kàu tio̍h-tak.
13)	Tio̍h chip-siú kà-sī, m̄-thang pàng-sang;  Tio̍h kín-sīn siú i, in-ūi i sī lí ê oa̍h-miā.
14)	Hiong-ok ê lâng ê lō͘ bo̍h-tit ji̍p;  Pháiⁿ-lâng ê lō͘ bo̍h-tit kiâⁿ.
15)	Tio̍h siám-pī i, m̄-thang tùi hia kè;  Tio̍h oa̍t-cháu lī-khui i, chìn-chêng khì.
16)	In-ūi i nā bô hāi lâng, chiū bōe khùn-tit;  Nā bô hō͘ lâng poa̍h-tó, chiū khùn bōe lo̍h-bîn.
17)	In-ūi in tùi hiong-ok tit-tio̍h chia̍h-piáⁿ;  Tùi kiông-pō tit-tio̍h lim-chiú.
18)	To̍k-to̍k gī-lâng ê lō͘, chhin-chhiūⁿ thàu-chá ê kng,  Ná-chiò ná-kng, kàu ji̍t-tiong-tàu.
19)	Pháiⁿ-lâng ê lō͘, chhin-chhiūⁿ o͘-àm;  In tio̍h-tak m̄-chai sím-mi̍h iân-kò͘.
20)	Góa ê kiáⁿ tio̍h chù-ì thiaⁿ góa ê ōe,  Àⁿ hī-khang thiaⁿ góa só͘ kóng--ê.
21)	M̄-thang hō͘ i lī-khui lí ê ba̍k-chiu,  Tio̍h kì-tiâu tī lí ê sim-lāi.
22)	In-ūi chhē-tio̍h i ê lâng, chiū tit-tio̍h oa̍h-miā;  Koh thong seng-khu tit-tio̍h ióng-kiāⁿ.
23)	Lí tio̍h chīn-la̍t pó-siú lí ê sim.  In-ūi i sī oa̍h-miā ê kun-goân.
24)	Lí ê chhùi tio̍h tû-khì siâ-phiah;  Lí ê chhùi-tûn tio̍h lī-khui hêng-ge̍k.
25)	Lí ê ba̍k-chiu tio̍h khòaⁿ ti̍t-ti̍t;  Lí ê ba̍k-chiu tio̍h khòaⁿ thâu-chêng.
26)	Tio̍h siu-pîⁿ lí ê kha ê lō͘;  Tio̍h kian-kò͘ lí lóng-chóng ê lō͘-tô͘.
27)	M̄-thang phian-chó phian-iū;  Tio̍h hō͘ lí ê kha lī-khui pháiⁿ.

[5]	Góa ê kiáⁿ, tio̍h liû-sim tī góa ê tì-hūi;  Àⁿ hī-khang thiaⁿ góa ê chhang-miâ ê ōe.
2)	Ūi-tio̍h beh hō͘ lí chip-siú kè-e̍k, chhùi-tûn pó-chûn chai-bat.
3)	In-ūi îm-hū ê chhùi-tûn tih-lo̍h tiⁿ-bi̍t;  I ê chhùi pí iû khah-ku̍t.
4)	Kàu-bé chiū khó͘ chhin-chhiūⁿ in-tîn;  Lāi chhin-chhiūⁿ siang-bīn ê kiàm.
5)	I ê kha lo̍h kàu sí-tōe;   I ê kha-pō͘ ta̍h-tio̍h im-hú.
6)	Tì-kàu oa̍h-miā pìⁿ-tháⁿ ê lō͘ i chhē-bōe-tio̍h;  I ê lō͘ bô tiāⁿ-tio̍h, i iā m̄-chai.
7)	Góa chiah ê kiáⁿ ah, taⁿ tio̍h thiaⁿ-thàn góa;  M̄-thang lī-khui góa só͘ kóng ê ōe.
8)	Lí ê lō͘ tio̍h lī-khui i hn̄g-hn̄g;  M̄-thang kiâⁿ-kūn i ê mn̂g-kháu.
9)	Kiaⁿ-liáu lí chiong ka-kī ê êng-kng hō͘ pa̍t-lâng;  Chiong lí ê hè-siū hō͘ chân-jím ê lâng.
10)	Kiaⁿ-liáu gōa-lâng tit-tio̍h lí ê chîⁿ-châi móa-móa;  Lí tio̍h-bôa tit-tio̍h-ê kui tī gōa-lâng ê ke.
11)	Kàu-bé lí ê jio̍k-thé soe-pāi;  Lí chiū pi-ai thó͘-khùi.
12)	Chiū kóng, Hāi ah, góa cháiⁿ-iūⁿ oàn-hūn kà-sī;  Sim-lāi biáu-sī chek-pī;
13)	Ia̍h bô thiaⁿ-thàn góa ê sian-siⁿ ê ōe;  Koh bô àⁿ hī-khang thiaⁿ hiah-ê kà-sī góa ê lâng;
14)	Góa tī hōe-chèng kap tāi-hōe tiong,  Hiám-hiám hām-lo̍h tī ta̍k-hō ê pháiⁿ.
15)	Lí tio̍h lim ka-kī chúi-tî-lāi ê chúi;  Lim ka-kī chíⁿ-lāi só͘ chhut ê chúi.
16)	Lí ê chúi-chôaⁿ kiám thang móa--chhut gōa-bīn?  Lí ê khoe-chúi kiám thang lâu tī koe-lō͘?
17)	To̍k-to̍k kui lí chi̍t-lâng;  M̄-thang kap pa̍t-lâng saⁿ-kap ēng.
18)	Tio̍h hō͘ lí ê chúi-chôaⁿ tit-tio̍h hok-khì;  Tio̍h hoaⁿ-hí lí siàu-liân ê sî só͘ chhōa ê bó͘.
19)	I chhin-chhiūⁿ thang thiàⁿ ê lo̍k-bú, thang hoaⁿ-hí ê lo̍k-bú;  I ê heng-chêng hō͘ lí sî-sî ti-chiok;  I ê ài-chêng hō͘ lí siông-siông loân-bō͘.
20)	Góa ê kiáⁿ, lí siáⁿ-sū loân-bō͘ îm-hū?  Siáⁿ-sū pho kī-lú ê heng-chêng?
21)	In-ūi lâng só͘ kiâⁿ ê lō͘ lóng tī Iâ-hô-hoa ê ba̍k-chiu-chêng;  I iā siu-pîⁿ lâng it-chhè ê lō͘.
22)	Pháiⁿ-lâng beh hō͘ ka-kī ê chōe-kòa khîⁿ-tio̍h;  I beh hō͘ i chōe-ok ê soh pa̍k-teh.
23)	I in-ūi khiàm-kheh kà-sī beh tì-kàu sí-bô;  Koh in-ūi gû-gōng kàu-ke̍k, beh kiâⁿ chha-lō͘.

[6]	Góa ê kiáⁿ, lí nā ūi-tio̍h chhù-piⁿ chòe tiong-pó,  Thòe gōa-lâng tah-èng;
2)	Lí chiū hō͘ chhùi-lāi ê ōe tauh--tio̍h,  Hō͘ chhùi-lāi ê ōe khîⁿ--tio̍h.
3)	Góa ê kiáⁿ, lí kì-jiân lo̍h tī chhù-piⁿ ê chhiú-tiong,  Taⁿ tio̍h án-ni kiâⁿ, lâi kiù ka-kī.  Lí tio̍h khiam-pi khì khún-kiû lí ê chhù-piⁿ.
4)	M̄-thang hō͘ lí ê ba̍k-chiu khùn--khì,  M̄-thang hō͘ lí ê ba̍k-chiu-phê pàng-khoeh.
5)	Tio̍h kiù ka-kī, chhin-chhiūⁿ lo̍k thoat-lī phah-la̍h ê lâng ê chhiú;  Chhin-chhiūⁿ chiáu thoat-lī lia̍h chiáu-á ê lâng ê chhiú.
6)	Pîn-tōaⁿ ê lâng ah, lí tio̍h khì khòaⁿ káu-hiā,  Siūⁿ i ê kiâⁿ-chòe, thang tit-tio̍h tì-hūi.
7)	I bô thâu-ba̍k,  Bô kam-tok, bô sī-tōa,
8)	Iáu-kú tī hē-thiⁿ pī-pān i ê chia̍h-mi̍h,  Tī siu-koah ê sî chek-chū i ê bí-niû.
9)	Pîn-tōaⁿ lâng ah, lí beh khùn kàu tī-sî ah?  Lí sím-mi̍h sî khùn-chhíⁿ khí-lâi ah?
10)	Koh khùn tiap-á-kú, koh bîn tiap-á-kú,  Sok-chhiú the tiap-á-kú;
11)	Lí ê sòng-hiong beh chhin-chhiūⁿ chha̍t lâi;  Lí ê khiàm-kheh chhin-chhiūⁿ chhēng chiàn-kah--ê lâi.
12)	Bô hē-lo̍h ê pháiⁿ-lâng,  Kiâⁿ-chòe chiū ēng koāi-biū ê chhùi,
13)	Nih-ba̍k hōe-ì, ēng kha pí ì-sù,  Ēng chńg-thâu-á chí-tiám.
14)	Sim-lāi koāi-phiah, siông-siông kè-bô͘ pháiⁿ-sū;  Sì-kòe so-lōng oan-ke.
15)	Só͘-í i ê chai-ē hut-jiân lîm-kàu;  I beh hut-jiân pāi-hoāi, bô hoat thang i-tī.
16)	Ū la̍k-hāng sī Iâ-hô-hoa só͘ oàn-hūn,  Liân I ê sim sò͘ iàm-ò͘ⁿ--ê, ū chhit-hāng;
17)	Chiū-sī kiau-ngō͘ ê ba̍k-chiu, kóng pe̍h-chha̍t ê chi̍h,  Chhiú thâi bô-chōe ê lâng;
18)	Sim tô͘-bô͘ pháiⁿ-sū,  Kha kín-kín kiâⁿ hām-hāi;
19)	Kóng pe̍h-chha̍t ê ké kan-chèng,  Tī hiaⁿ-tī tiong so-lōng oan-ke ê lâng.
20)	Góa ê kiáⁿ, tio̍h chip-siú lí ê lāu-pē ê bēng-lēng,  M̄-thang khì-sak lí ê lāu-bú ê kà-sī.
21)	Tio̍h siông-siông kì-tiâu tī lí ê sim,  Kòa tī lí ê ām-kún.
22)	Lí kiâⁿ-lō͘ ê sî chiū ín-chhōa lí;  Lí khùn ê sî chiū pó-siú lí;  Lí khùn-chhíⁿ chiū kap lí tâm-lūn.
23)	In-ūi bēng-lēng sī teng, kà-sī sī kng;  Chiàu-hoat ê chek-pī sī oa̍h-miā ê lō͘;
24)	Ōe pó-siú lí bô chhin-kūn pháiⁿ ê hū-jîn-lâng,  Bô thiaⁿ kī-lú thiám-mī ê ōe.
25)	Lí ê sim-lāi m̄-thang loân-bō͘ i ê súi-sek;  Iā m̄-thang hō͘ i ê ba̍k-chiu-phê ín-iú.
26)	In-ūi kī-lú ōe hō͘ lâng chí-ū chhun chi̍t-tè-piáⁿ;  Îm-hū ōe chhiúⁿ-toa̍t lâng pó-kùi ê oa̍h-miā.
27)	Lâng kiám ōe phō hé tī heng-chêng,  I ê saⁿ ia̍h bô to̍h--khì mah?
28)	Lâng kiám ōe ta̍h tī jia̍t ê hé-thòaⁿ,  I ê kha ia̍h bô sio--tio̍h mah?
29)	Chhin-kūn chhù-piⁿ ê bó͘--ê, ia̍h sī án-ni;  Kìⁿ-nā bong i ê, bōe bián-tit siū-chōe.
30)	Chha̍t in-ūi iau thau-the̍h mi̍h lâi chí-ki,  Lâng bô khòaⁿ-khin i.
31)	Siat-sú hō͘ lâng lia̍h-tio̍h, tio̍h pê chhit-pē;  Tio̍h chiong ke-lāi só͘-ū--ê, lóng hō͘ lâng.
32)	Kap lâng ê bó͘ kiâⁿ-îm--ê, chiū-sī bô tì-sek;  Kiâⁿ chit ê sū--ê, beh sún-hāi ka-kī ê sìⁿ-miā.
33)	I beh siū siong-hāi kap lêng-jio̍k;  I ê kiàn-siàu bōe-ōe sóe-tû.
34)	In-ūi tò͘-khī chiū-sī lâng ê tōa siū-khì;  Pò-siû ê sî tek-khak bô khoan-iông.
35)	Ēng gûn sio̍k-chōe, i iā m̄-ti̍h;  Lí sui-jiân sàng chōe-chōe lé-mi̍h, i iā m̄ pàng lí soah.
[7]	Góa ê kiáⁿ, lí tio̍h pó-siú góa ê ōe,  Sim-lāi khǹg góa ê bēng-lēng.
2)	Pó-siú góa ê bēng-lēng chiū tit-tio̍h oa̍h;  Pó-siú góa ê kà-sī, chhin-chhiūⁿ pó-siú ba̍k-chiu-jîn.
3)	Pa̍k tī lí ê chńg-thâu-á,  Khek tī lí ê sim-pi.
4)	Tio̍h tùi tì-hūi kóng, Lí sī góa ê chí-bē,  Tio̍h kiò chhang-miâ chòe lí ê chhin-lâng.
5)	I ōe pó-hō͘ lí siám-pī îm-hū,  Siám-pī kóng thiám-mī ōe ê kī-lú.
6)	Góa bat khiā tī góa ê chhù ê thang-á,  Tùi góa ê thang-á-chí khòaⁿ-chhut-khì.
7)	Khòaⁿ-kìⁿ gû-gōng lâng ê lāi-bīn, hāu-siⁿ-ke ê tiong-kan,  Bêng-bêng khòaⁿ-kìⁿ ū chi̍t-ê bû-ti ê siàu-liân lâng,
8)	Tùi koe-lō͘ keng-kè, kūn îm-hū ê chhù-kak,  Kiâⁿ hit-tiâu thàu-kàu i ê chhù ê lō͘;
9)	Tī hông-hun, tī ê-hng,  Tī mî--sî ê o͘-àm.
10)	Khòaⁿ ah, ū chi̍t ê hū-jîn-lâng tú-tio̍h i,  Sī kī-lú ê táⁿ-pān, ū káu-koài ê sim-su.
11)	Chit ê hū-jîn-lâng gâu-jióng, bô siū iok-sok;  I ê kha bô tòa chhù.
12)	Ū-sî tī koe-lō͘--nih, ū-sî tī khui-khoah ê só͘-chāi;  Ū-sî tī ta̍k ê hāng-kháu teh tng-tán.
13)	Khîⁿ hit ê siàu-liân lâng, kap i chim-chhùi;  Bô kiàn-siàu ê bīn-sek, tùi i kóng,
14)	Góa chia ū pêng-an-chè;  Kin-á-ji̍t ū siā góa ê goān.
15)	Só͘-í góa chhut-lâi ngiâ-chih lí,  Khún-chhiat chhē-kìⁿ lí ê bīn, tú-hó tú-tio̍h lí.
16)	Góa í-keng ēng siù-hoe ê thán-á,  Kap Ai-ki̍p ê sòaⁿ só͘ chit ū hoe-chōa ê pò͘, chhu tī góa ê bîn-chhn̂g.
17)	Góa koh ēng bu̍t-io̍h, tîm-hiuⁿ, jio̍k-kùi,  Hiù góa ê chhn̂g.
18)	Lâi ah, lán thang hióng-siū ài-chêng kàu móa-ì, ti̍t-kàu thiⁿ-kng,  Lán thang saⁿ-kap loân-ài khoài-lo̍k.
19)	In-ūi ta-po͘-lâng bô tī chhù--nih,  Chhut-khì kiâⁿ hn̄g-lō͘.
20)	I chhiú tòa gûn-tē;  Kàu ge̍h-îⁿ chiah tò-lâi.
21)	Îm-hū ēng chōe-chōe kî-khiáu ê ōe ín-iú i,  Ēng thiám-mī ê chhùi pek i saⁿ-kap khì.
22)	I liâm-piⁿ tè i khì,  Chhin-chhiūⁿ gû khan khì thâi;  Koh chhin-chhiūⁿ gōng-lâng tòa só-liān, khì siū hêng-hoa̍t.
23)	Kàu chìⁿ siā-ji̍p i ê koaⁿ,  Chhin-chhiūⁿ chiáu-á kín-kín ji̍p lô-bāng,  Iā m̄-chai che sī koan-hē i ê sìⁿ-miā.
24)	Chiah ê kiáⁿ ah, taⁿ tio̍h thiaⁿ-thàn góa.  Liû-sim thiaⁿ góa só͘ kóng ê ōe.
25)	Lí ê sim m̄-thang ì-hiòng i ê lō͘,  M̄-thang bê tī i ê lō͘.
26)	In-ūi i hō͘ chōe-chōe lâng siū-siong tó--lo̍h-khì;  Koh chin-chōe lâng hō͘ i thâi-sí.
27)	I ê chhù sī chòe im-hú ê lō͘,  Chhōa kàu sí-bô ê chhù-the̍h.

[8]	Tì-hūi kiám bô teh kiò?  Chhang-miâ kiám bô chhut-siaⁿ?
2)	I tī lō͘-piⁿ koâiⁿ-tōe ê téng-bīn,  Tī si̍p-jī-lō͘-kháu teh khiā.
3)	Tī siâⁿ-mn̂g piⁿ, tī siâⁿ-mn̂g kháu,  Tī siâⁿ chhut-ji̍p ê só͘-chāi, tōa-siaⁿ kiò kóng,
4)	Chèng-lâng ah, góa kiò lín,  Góa ǹg sè-kan lâng chhut-siaⁿ.
5)	Kóng, Gōng-ti̍t ê lâng ah, lín tio̍h ōe hiáu-tit thong-ta̍t ê lí;  Gû-gōng ê lâng ah, lín sim-lāi tio̍h bêng-pe̍k.
6)	Lín tio̍h thiaⁿ, in-ūi góa beh kóng ke̍k-hó ê sū;  Góa beh khui-chhùi lūn chèng-ti̍t ê sū.
7)	Góa ê chhùi beh kóng-chhut chin-si̍t;  Góa ê chhùi-tûn oàn-hūn pháiⁿ-tāi.
8)	Góa só͘ kóng ê ōe, lóng sī kong-gī;  Kî-tiong bô oan-khiau koāi-biū.
9)	Che ōe bêng-lí ê lâng lóng ōe hiáu-tit,  Tit-tio̍h tì-sek ê lâng lóng lia̍h-chòe chèng-ti̍t.
10)	Lín tio̍h sêng-siū góa ê kà-sī, khah-hó tit-tio̍h pe̍h-gûn;  Tit-tio̍h tì-sek, khah-hó tit-tio̍h n̂g-kim.
11)	In-ūi tì-hūi pí âng-pó-chio̍h khah-hó;  It-chhè só͘ him-bō͘--ê, lóng bōe kap i pí-tit.
12)	Góa tì-hūi ēng thong-ta̍t chòe khiā-khí ê só͘-chāi;  Koh chhē-tio̍h tì-sek kap kè-e̍k.
13)	Kèng-ùi Iâ-hô-hoa chāi-tī oàn-hūn pháiⁿ-tāi;  Hit-hō kiau-ngō͘, lām-sám, kap pháiⁿ-lō͘,  Í-ki̍p koāi-biū ê chhùi, lóng sī góa só͘ oàn-hūn.
14)	Góa ū kè-e̍k kap chin ê tì-sek;  Góa chiū-sī chhang-miâ, góa ū lêng-le̍k.
15)	Tè-ông tùi góa lâi chē-ūi;  Jîn-kun tùi góa tiāⁿ-tio̍h kong-pêng ê hoat.
16)	Ông-chhin kap kùi-cho̍k, sè-chiūⁿ it-chhè ê sím-phòaⁿ-si,  Lóng sī tùi góa lâi chiáng-koân.
17)	Thiàⁿ góa--ê, góa iā thiàⁿ i;  Khún-chhiat chhē góa--ê, beh chhē-tio̍h.
18)	Hó-gia̍h chun-kùi chāi-tī góa,  Kú-tn̂g ê pù-ū kap kong-gī iā chāi-tī góa.
19)	Góa ê ké-chí khah-hó n̂g-kim, iâⁿ-kè hó-kim;  Góa ê chhut-sek iâⁿ-kè bûn-gûn.
20)	Góa kiâⁿ tī kong-gī ê lō͘;  Kiâⁿ tī kong-pêng chiah ê lō͘-tiong.
21)	Hō͘ thiàⁿ góa ê lâng sêng-siū hè-châi;  Iā chhiong-móa in ê hú-khò͘.
22)	Tī Iâ-hô-hoa chō-hòa ê khí-thâu, Tī ke̍k khí-thâu chhòng-chō ê tāi-seng, góa sī I só͘ ū.
23)	Tùi éng-oán, tùi ke̍k khí-thâu,  Bē ū sè-kài ê tāi-seng, góa í-keng siū siat-li̍p.
24)	Bē ū chhim-ian, bē ū chōe-chōe chúi ê chúi-chôaⁿ,  Í-keng siⁿ góa.
25)	Tōa-soaⁿ bē tiāⁿ-tio̍h, sió-soaⁿ bē ū ê tāi-seng,  Í-keng siⁿ góa.
26)	Iâ-hô-hoa iáu-bē chhòng-chō tōa-tōe kap chhân-iá,  Í-ki̍p tōe-chiūⁿ thô͘-hún ê goân-chit.
27)	I kiàn-li̍p chiah ê thiⁿ;  Siat îⁿ-khoân tī chhim-ian ê téng-bīn;
28)	Téng-bīn an-tì kiong-chhong;  Kian-kò͘ chhim-ian ê chúi-chôaⁿ;
29)	Kā hái tiāⁿ-tio̍h kài-hān;  Hō͘ chúi bô pôaⁿ-kè I ê bēng-lēng;  Tiāⁿ-tio̍h tōa-tōe ê kun-ki, góa kap I tī-teh.
30)	Hit-sî góa tī-hia chòe sai-hū-thâu;  Ji̍t-ji̍t hō͘ I hoaⁿ-hí,  Siông-siông tī I bīn-chêng khoài-lo̍k;
31)	Tī thang khiā-khí ê tōe khoài-lo̍k;  Iā kap sè-kan lâng saⁿ-kap hoaⁿ-hí.
32)	Lín chiah ê kiáⁿ, taⁿ tio̍h thiaⁿ-thàn góa;  In-ūi chip-siú góa ê tō-lō͘--ê, chiū ū hok-khì.
33)	Tio̍h thiaⁿ kà-sī, chiū tit-tio̍h tì-hūi,  M̄-thang khì-choa̍t i.
34)	Thiaⁿ-thàn góa, ji̍t-ji̍t tī góa ê mn̂g-kháu teh tán,  Tī góa ê mn̂g-khiā-piⁿ thèng-hāu ê,  Hit-hō lâng ū hok-khì.
35)	In-ūi chhē-tio̍h góa--ê, chiū chhē-tio̍h oa̍h-miā;  Iā beh tùi Iâ-hô-hoa tit-tio̍h un-hūi.
36)	Teh-chōe góa--ê, sī hāi ka-kī ê sìⁿ-miā;  Oàn-hūn góa--ê, lóng sī ka-kī chhú sí.

[9]	Tì-hūi ū khí i ê chhù,  Ū phah i chhit ki thiāu.
2)	Ū thâi i ê cheng-siⁿ, ū tiau-hô i ê chiú,  Ū pān i ê iân-toh.
3)	Chhe i ê lú-pī chhut-khì,  ka-kī tī siâⁿ-lāi ke̍k-koâiⁿ ê só͘-chāi teh kiò.
4)	Kóng, Kìⁿ-nā gōng-ti̍t ê lâng, tio̍h oat lâi chia;  Koh kā bû-ti ê lâng kóng,
5)	Lín lâi, chia̍h góa ê piáⁿ,  Lim góa tiau-hô ê chiú.
6)	Lín khì-sak gû-gōng, chiū tit-tio̍h oa̍h,  Iā tio̍h kiâⁿ kng-bêng ê lō͘.
7)	Kui-chèng bú-bān ê lâng, ka-kī chio lêng-jio̍k,  Chek-pī pháiⁿ-lâng--ê, ka-kī chhú kiàn-siàu.
8)	M̄-thang chek-pī bú-bān ê lâng, kiaⁿ-liáu i oàn-hūn lí;  Tio̍h chek-pī tì-hūi ê lâng, i beh thiàⁿ lí.
9)	Kà-sī tì-hūi ê lâng, i chiū it-hoat ū tì-hūi,  Chí-sī gī-lâng, i chiū ke-thiⁿ ha̍k-būn.
10)	Kèng-ùi Iâ-hô-hoa sī tì-hūi ê kun-pún,  Bat hit-ūi Sèng-ê, chiū-sī chhang-miâ.
11)	In-ūi tùi góa, lí ê ji̍t-chí beh khah-chōe,  Lí ê nî-hè iā ná beh ke-thiⁿ.
12)	Lí nā chòe tì-hūi, chiū-sī ūi-tio̍h pún-sin chòe tì-hūi;  Lí nā bú-bān, chiū beh ka-kī tam-tng.
13)	Gû-gōng ê hū-jîn-lâng gâu jióng;  I sī gōng-ti̍t, m̄-bat pòaⁿ-hāng.
14)	I chē tī i ka-kī ê mn̂g-kháu,  Chē tī siâⁿ-lāi koâiⁿ-tōe ê chō-ūi.
15)	Ài kiò kè-lō͘ ê lâng, Chiū-sī ti̍t-ti̍t kiâⁿ in ê lō͘ ê lâng,
16)	Kóng, Kìⁿ-nā gōng-ti̍t ê lâng tio̍h oat lâi chia;  Koh kā bû-ti ê lâng kóng,
17)	Thau-iúⁿ-lâi ê chúi sī tiⁿ--ê;  Thau-chia̍h ê piáⁿ sī ū chu-bī-ê.
18)	Chóng-sī hit-hō lâng m̄-chai tī i hia--ê sī im-hûn;  I ê lâng-kheh tī im-hú chhim ê só͘-chāi.

[10]	Só͘-lô-bûn ê chim-giân.  Tì-hūi ê kiáⁿ hō͘ lāu-pē hoaⁿ-hí;  Gû-gōng ê kiáⁿ hō͘ lāu-bú iu-būn.
2)	Put-gī ê chîⁿ lóng bô lī-ek;  Chú-ū kong-gī ōe kiù lâng thoat-lī sí-bô.
3)	Iâ-hô-hoa bô hō͘ gī-lâng tú-tio̍h iau-gō;  Pháiⁿ-lâng só͘ him-bō͘-ê, I bô hō͘ i chiâⁿ.
4)	Chhiú pîn-tōaⁿ-ê, beh tú-tio̍h sòng-hiong;  Chhiú kut-la̍t-ê, beh tit-tio̍h hó-gia̍h.
5)	He 7-thiⁿ chek-chū-ê, sī tì-hūi ê kiáⁿ;  Siu-koah ê sî ài-khùn--ê, sī sià-pāi ê kiáⁿ.
6)	Hok-khì lîm-kàu gī-lâng ê thâu-khak;  Kiông-pō jia-iám pháiⁿ-lâng ê chhùi.
7)	Gī-lâng ê kì-liām siū o-ló;  Pháiⁿ-lâng ê miâ tek-khak chhàu.
8)	Sim-lāi tì-hūi-ê, beh thiaⁿ-siū bēng-lēng,  Chhùi kóng gōng-ōe-ê, beh sit-pāi.
9)	Kiâⁿ chèng-ti̍t lō͘--ê, kiâⁿ-ta̍h an-ún;  Thàn oan-khiau lō͘--ê, beh lō͘-hiān.
10)	Nih-ba̍k hōe-ì--ê, hō͘ lâng iu-būn;  Chhùi kóng gōng-ōe--ê, beh sit-pāi.
11)	Gī-lâng ê chhùi sī oa̍h-miā ê chúi-chôaⁿ;  Kiông-pō jia-iám pháiⁿ-lâng ê chhùi.
12)	Oàn-hūn ōe jiá-khí saⁿ-chiⁿ;  Jîn-ài ōe jia-khàm lóng-chóng ê kè-sit.
13)	Tī bêng-lí ê lâng chhùi-lāi chhē-tio̍h tì-hūi;  Bû-ti ê lâng ê ka-chiah ū koáiⁿ-á piān-piān.
14)	Tì-hūi ê lâng chek-chū kiàn-sek;  Gōng-lâng ê chhùi beh khoài-khoài sit-pāi.
15)	Hó-gia̍h lâng ê châi-bu̍t sī i kian-kò͘ ê siâⁿ;  Sòng-hiong lâng ê khiàm-kheh sī i sit-pāi ê in-toaⁿ.
16)	Gī-lâng ê tio̍h-bôa tì-kàu oa̍h;  Pháiⁿ-lâng só͘ thàn--ê, tì-kàu ū chōe.
17)	Thiaⁿ-siū khoàn-kài--ê, sī kiâⁿ tī oa̍h-miā ê lō͘;  Khì-sak chek-pī--ê, chiū-sī kiâⁿ bê-lō͘.
18)	Khǹg-ba̍t i ê oàn-hūn--ê, chhùi kóng pe̍h-chha̍t;  Húi-pòng lâng--ê, sī gōng-lâng.
19)	Kāu-ōe ê lâng bōe-bián ū kè-sit;  Iok-sok chhùi-chi̍h--ê, sī ū tì-hūi.
20)	Gī-lâng ê chi̍h, chhin-chhiūⁿ bûn-gûn;  Pháiⁿ-lâng ê sim bô sím-mi̍h kà-ti̍t.
21)	Gī-lâng ê chhùi pôe-ióng chōe-chōe lâng;  Gōng-lâng in-ūi bû-ti lâi sí.
22)	Iâ-hô-hoa ê sù-hok, hō͘ lâng hó-gia̍h;  Iā bô chham iu-būn tī lāi-bīn.
23)	Gû-gōng ê lâng lia̍h kiâⁿ-pháiⁿ chòe kún-chhiò;  Chóng-sī bêng-lí ê lâng lia̍h tì-hūi chòe hoaⁿ-hí.
24)	Pháiⁿ-lâng só͘ kiaⁿ--ê, beh lîm-kàu i;  Gī-lâng só͘ ài ê, beh tit-tio̍h ún-chún.
25)	Kông-hong chi̍t-ē kè, pháiⁿ-lâng kui tī bô;  Gī-lâng sī éng-oán ê tōe-ki.
26)	Lâng chhe pîn-tōaⁿ ê lâng,  Sī chhin-chhiūⁿ chhùi-khí tú-tio̍h chhò͘, ba̍k-chiu tú-tio̍h hé-hun.
27)	Kèng-ùi Iâ-hô-hoa, chiū ke-thiⁿ ji̍t-chí;  Chóng-sī pháiⁿ-lâng ê nî-hè beh kiám-chió.
28)	Gī-lâng ê ǹg-bāng sī hoaⁿ-hí;  Pháiⁿ-lâng ê him-bō͘ sī khang-khang.
29)	Iâ-hô-hoa ê lō͘ tùi-tī chèng-ti̍t ê lâng chòe ōe-só͘;  Tùi-tī kiâⁿ-pháiⁿ ê lâng chòe húi-bia̍t.
30)	Gī-lâng éng-oán bô î-sóa;  Pháiⁿ-lâng bōe tit-tio̍h khiā-khí tī tōe-chiūⁿ.
31)	Gī-lâng ê chhùi siⁿ-chhut tì-hūi;  Koāi-biū ê chi̍h beh siū koah-tn̄g.
32)	Gī-lâng ê chhùi-tûn chai thang hō͘ lâng hoaⁿ-hí;  Pháiⁿ-lâng ê chhùi kóng koāi-biū ê ōe.

[11]	Khúi-chà ê thian-phêng sī Iâ-hô-hoa só͘ iàm-ò͘ⁿ;  Kong-pêng ê tô-chí sī I só͘ hoaⁿ-hí.
2)	Kiau-ngō͘ lâi, kiàn-siàu ia̍h lâi;  Chóng-sī thì-hūi sī kap khiam-pi ê lâng saⁿ-kap tī-teh.
3)	Chèng-ti̍t ê lâng, i ê chin-si̍t beh ín-chhōa i;  Kan-chà ê lâng, i ê koāi-phiah beh pāi-hoāi i.
4)	Tōa siū-khì ê ji̍t, chîⁿ-châi bô lī-ek;  Chí-ū kong-gī ōe kiù lâng thoat-lī sí-bô.
5)	Oân-choân ê lâng ê gī beh pho͘-pîⁿ i ê lō͘;  To̍k-to̍k pháiⁿ-lâng beh in-ūi i ê pháiⁿ poa̍h-tó.
6)	Chèng-ti̍t ê lâng ê gī beh chín-kiù i;  Kan-chá ê lâng beh hō͘ in ê pháiⁿ lia̍h-tio̍h.
7)	Pháiⁿ-lâng chi̍t-ē sí, i ê ǹg-bāng beh bô--khì;  Chōe-jîn só͘ him-bō͘-ê, iā bô--khì.
8)	Gī-lâng tit-tio̍h thoat-lī hoān-lān;  Ū pháiⁿ-lâng chòe i ê thòe-sin.
9)	Bô kèng-khiân ê lâng ēng chhùi hāi chhù-piⁿ;  To̍k-to̍k gī-lâng tùi chai-bat tit-tio̍h kiù.
10)	Gī-lâng heng-thong, thong-siâⁿ hoaⁿ-hí;  Pháiⁿ-lâng bia̍t-bô, lâng lóng chhut hoaⁿ-hí ê siaⁿ.
11)	Siâⁿ in-ūi chèng-ti̍t ê lâng ê chiok-hok chiū heng-khí;  Chóng-sī in-ūi pháiⁿ-lâng ê chhùi chiū chhia-tó.
12)	Biáu-sī chhù-piⁿ--ê, sī bû-ti ê lâng;  Chóng-sī bêng-lí ê lâng chēng-chēng bô chòe-siaⁿ.
13)	Sì-kòe kiâⁿ, kóng lâng ê tn̂g-té, lāu-siat pì-bi̍t ê sū;  Sim sêng-si̍t ê lâng khǹg-ba̍t tāi-chì.
14)	Bô tì-hūi ê chí-tō, peh-sìⁿ chiū sit-pāi;  Bô͘-sū chōe, chiū tit-tio̍h an-ún.
15)	Kā siⁿ-hūn lâng chòe pó-jīn, beh tōa siū khek-khui;  M̄-ài kā lâng tah-èng--ê, chiū tit-tio̍h an-ún.
16)	Hó tek-hēng ê hū-jîn-lâng tit-tio̍h miâ-siaⁿ;  Kiông-béng ê ta-po͘-lâng tit-tio̍h chîⁿ-châi.
17)	Jîn-chû ê lâng lī-ek ka-kī ê sìⁿ-miā;  Chân-jím ê lâng hāi ka-kī ê seng-khu.
18)	Pháiⁿ-lâng keng-êng, tit-tio̍h hu-ké ê kang-chîⁿ;  Iā gī ê chéng-chí--ê, tit-tio̍h si̍t-chāi ê hāu-kó.
19)	Tn̂g-tn̂g kiâⁿ-gī--ê, beh tit-tio̍h oa̍h;  Tui-jip pháiⁿ-tāi--ê, beh tì-kàu sí;
20)	Sim-lāi koāi-phiah--ê, sī Iâ-hô-hoa só͘ iàm-ò͘ⁿ;  Kiâⁿ tāi-chì oân-choân--ê, sī I só͘ hoaⁿ-hí.
21)	Pháiⁿ-lâng chhiú khan chhiú, tek-khak bōe bián siū hêng-hoa̍t;  Gī-lâng ê hō͘-è beh tit-tio̍h chín-kiù.
22)	Hū-jîn-lâng súi, iā bô bêng-lí,  Chhin-chhiūⁿ kim-khoân kòa tī ti ê phīⁿ.
23)	Gī-lâng só͘ ì-ài--ê, lóng sī hó;  Pháiⁿ-lâng só͘ ǹg-bāng--ê, kiat-kio̍k sī siū-khì.
24)	Ū lâng ná the̍h-chhut, chiū ná ke-thiⁿ;  Ū lâng kian-līn, chiū hoán-tńg sòng-hiong.
25)	Ài siá-sì--ê, beh tit-tio̍h hong-sēng;  Lūn-te̍k lâng-ê, beh tit-tio̍h lūn-te̍k.
26)	Tún gō͘-kak m̄ thiò--ê, peh-sìⁿ beh chiù-chó͘ i;  Kam-goān thiò-chhut--ê, beh tit-tio̍h chiok-hok.
27)	Chhut-la̍t chòe hó-ê, beh tit-tio̍h un-hūi;  Choan-bū hāi lâng-ê, hāi beh kàu i ê seng-khu.
28)	Óa-khò ka-kī ê chîⁿ-châi--ê, beh poa̍h-tó;  Gī-lâng beh heng-ōng, chhin-chhiūⁿ chhiⁿ-chhùi ê chhiū-hio̍h.
29)	Kiáu-jiáu ka-kī ê ke--ê, só͘ chiap-siū--ê sī hong;  Gû-gōng ê lâng beh chòe sim-lāi tì-hūi ê lâng ê lô͘-po̍k.
30)	Gī-lâng só͘ kiat ê ké-chí sī oa̍h-miā ê chhiū;  Tì-hūi ê lâng tit-tio̍h lâng ê lêng-hûn.
31)	Khòaⁿ ah, gī-lâng tī sè-kan siū pò-èng;  Hô-hòng pháiⁿ-lâng kap ū-chōe ê lâng ah?

[12]	Hoaⁿ-hí siū kàu-tok--ê, chiū-sī hoaⁿ-hí chai-bat;  Oàn-hūn chek-pī--ê, chiū-sī cheng-siⁿ.
2)	Hó-lâng beh tit-tio̍h Iâ-hô-hoa ê un-hūi;  Siat khúi-kè ê lâng, I beh tēng i ê chōe.
3)	Lâng bōe-ōe tùi pháiⁿ lâi kiàn-li̍p;  Gī-lâng ê kun-pún éng bōe iô-tāng.
4)	Châi-tek ê hū-jîn-lâng sī tiōng-hu ê bián-liû;  Sià-pāi ê hū-jîn-lâng hō͘ tiōng-hu chhin-chhiūⁿ kut hiú-nōa.
5)	Gī-lâng ê liām-thâu sī kong-pêng;  Pháiⁿ-lâng ê kè-bô͘ sī khúi-chà.
6)	Pháiⁿ-lâng ê ōe sī tng-tán beh hāi lâng;  Chèng-ti̍t ê lâng ê chhùi, beh kiù i.
7)	Pháiⁿ-lâng tó-hoāi kui tī bô;  Gī-lâng ê ke beh khiā-chāi.
8)	Lâng beh chiàu i ê tì-hūi tit-tio̍h o-ló;  Sim-lāi koāi-biū--ê, beh siū biáu-sī.
9)	Siū lâng khòaⁿ-khin--ê, iáu-kú ū lô͘-po̍k ê,  Khah-iâⁿ ka-kī chun-tōa, iā khiàm-kheh bí-niû ê.
10)	Gī-lâng koan-sim i ê cheng-siⁿ ê oa̍h-miā;  Pháiⁿ-lâng ê lîn-bín iā sī chân-jím.
11)	Chèng-choh i ê chhân-hn̂g ê, beh ū bí-niû kàu-gia̍h,  Kau-pôe bô hē-lo̍h ê lâng sī bû-ti.
12)	Pháiⁿ-lâng him-bō͘ put-gī ê lâng ê lô-bāng;  Gī-lâng ê kun-thâu siⁿ-chhut ké-chí.
13)	Chhùi-tûn ê kè-sit sī pháiⁿ ê lô-bāng;  To̍k-to̍k gī-lâng beh thoat-lī hoān-lān.
14)	Lâng in-ūi chhùi só͘ kiat ê ké-chí beh tit-tio̍h hok-khì móa-móa;  Lâng chiàu i ê chhiú só͘ chòe--ê, beh tit-tio̍h pò-èng.
15)	Gōng-lâng khòaⁿ ka-kī ê lō͘ chòe chèng-ti̍t;  To̍k-to̍k tì-hūi ê lâng thiaⁿ lâng khó͘-khǹg.
16)	Gōng-lâng ê m̄-goān liâm-piⁿ hián-chhut;  Thong-ta̍t ê lâng khǹg-ba̍t kiàn-siàu.
17)	Kóng si̍t-ōe--ê, hián-bêng kong-gī;  Lām-sám kan-chèng--ê, hián-chhut khúi-khiat.
18)	Kóng-ōe sò-sèng--ê, chhin-chhiūⁿ to ê chha̍k-lâng;  Tì-hūi ê lâng ê chi̍h ōe i-hó lâng.
19)	Sêng-si̍t ê chhùi éng-oán kian-kò͘;  Pe̍h-chha̍t ê chi̍h put-kò tiap-á-kú.
20)	Tô͘-bô͘ pháiⁿ-tāi--ê, sim chûn khúi-chà;  Khǹg lâng hô-hó--ê, beh tit-tio̍h hoaⁿ-hí.
21)	Gī-lâng bô tú-tio̍h chai-hāi;  Pháiⁿ-lâng tú-tio̍h chai-hō móa-móa.
22)	Pe̍h-chha̍t ê chhùi-tûn sī Iâ-hô-hoa só͘ iàm-ò͘ⁿ;  Kiâⁿ tāi-chì sêng-si̍t--ê, sī I só͘ hoaⁿ-hí.
23)	Thong-ta̍t ê lâng ún-khǹg chai-bat;  Gōng-lâng ê sim hián-chhut gû-gōng;
24)	Un-khûn ê lâng i ê chhiú beh chiáng-koân;  Pîn-tōaⁿ ê lâng beh chòe lâng ê khó͘-kang.
25)	Lâng ê sim khòa-lū, hō͘ i lóe-chì;  Chi̍t-kù hó-ōe, hō͘ i hoaⁿ-hí.
26)	Gī-lâng ín-chhōa i ê chhù-piⁿ;  Pháiⁿ-lâng ê lō͘ hō͘ lâng sit-bê.
27)	Pîn-tōaⁿ ê lâng bô pek phah-la̍h só͘ tit-tio̍h--ê;  Un-khûn ê lâng tit-tio̍h lâng pó-kùi ê châi-bu̍t.
28)	Tī kong-gī ê lō͘ ū oa̍h-miā;  I ê lō͘-kèng pēng bô sí-bô.

[13]	Tì-hūi ê kiáⁿ thiaⁿ lāu-pē ê kàu-tok;  Bú-bān ê lâng m̄-thiaⁿ chek-pī.
2)	Lâng in-ūi chhùi só͘ kiat ê ké-chí beh hióng-siū hok-khì;  Kan-chà ê lâng beh tú-tio̍h kiông-pō.
3)	Iok-sok chhùi-chi̍h--ê, pó-choân i ê oa̍h-miā;  Sûi-piān khui-chhùi--ê, tì-kàu pāi-bô.
4)	Pîn-tōaⁿ lâng ê sim him-bō͘, iā bô só͘ tit-tio̍h;  Un-khûn ê lâng beh tit-tio̍h sim-móa ì-chiok.
5)	Gī-lâng iàm-chiān pe̍h-chha̍t ōe;  Pháiⁿ-lâng ū chhàu-miâ koh kiàn-siàu.
6)	Kong-gī pó-hō͘ kiâⁿ chèng-ti̍t-ê;  Siâ-ok pāi-hoāi hoān-chōe ê lâng.
7)	Ū lâng ka-kī chng-chòe hó-gia̍h, iā bô pòaⁿ-hāng;  Ū lâng ka-kī chng-chòe sòng-hiong, si̍t-chāi ū chōe-chōe châi-bu̍t.
8)	Lâng ê chîⁿ-châi thang sio̍k-hôe i ê oa̍h-miā;  Nā-sī sòng-hiong lâng bô thiaⁿ lâng ê háng-hoah.
9)	Gī-lâng ê kng beh bêng-liāng; Pháiⁿ-lâng ê teng beh sit.
10)	Kiau-ngō͘ kan-ta khí saⁿ-chiⁿ;  Saⁿ-kap chham-siông--ê, chiū ū tì-hūi.
11)	M̄-sī tùi tio̍h-bôa lâi tit-tio̍h ê chîⁿ ōe siau-bô;  Lâu-kōaⁿ lâi chek-chū--ê, beh ná ke-thiⁿ.
12)	Só͘ ǹg-bāng--ê iân-chhiân kú, chiū tì-kàu sim thàng-thiàⁿ;  Só͘ ì-ài--ê chi̍t-ē kàu, chiū-sī oa̍h-miā ê chhiū.
13)	Biáu-sī tō-lí ê, ka-kī chhú bia̍t-bô;  Kèng-ùi kài-bēng ê beh tit-tio̍h pò-siúⁿ.
14)	Tì-hūi ê lâng ê hoat-tō͘ sī oa̍h-miā ê chúi-chôaⁿ,  Ōe hō͘ lâng lī-khui sí-bô ê lô-bāng.
15)	Siān-liông ê chhang-miâ hō͘ lâng tit-tio̍h un-tián;  Kan-chà ê lâng ê lō͘ sī khâm-khia̍t.
16)	Thong-ta̍t ê lâng lóng ēng tì-hūi kiâⁿ tāi-chì;  To̍k-to̍k gōng-lâng pò-iông gōng-sū.
17)	Pháiⁿ ê sù-chiá hām-lo̍h tī chai-ē;  Tiong-sìn ê khim-chhe ōe hō͘ lâng khong-kiān.
18)	Khì-choa̍t kàu-tok--ê, beh tú-tio̍h sòng-hiong kap lêng-jio̍k;  Goān siū chek-pī--ê, beh tit-tio̍h êng-kng.
19)	Só͘-ài-ê tit-tio̍h chiâⁿ, sim chiū hoaⁿ-hí;  Lī-khui pháiⁿ-tāi sī gōng-lâng só͘ iàm-ò͘ⁿ.
20)	Kap tì-hūi ê lâng saⁿ-kap kiâⁿ ōe chiâⁿ-chòe tì-hūi;  Kap gû-gōng ê lâng chòe-phōaⁿ ōe siū sún-siong.
21)	Chai-ē beh tui-jip pháiⁿ-lâng;  Nā-sī gī ê lâng beh tit-tio̍h pò-siúⁿ.
22)	Hó-lâng lâu sán-gia̍p hō͘ kiáⁿ-sun;  Pháiⁿ-lâng só͘ chek-chū ê chîⁿ-châi kui tī gī-lâng.
23)	Sòng-hiong lâng chèng-choh tit-tio̍h chōe-chōe bí-niû;  Iā ū in-ūi put-gī lâi tú-tio̍h bia̍t-bô--ê.
24)	M̄-kam ēng chhê ê sī oàn-hūn i ê kiáⁿ;  Nā-sī thiàⁿ-i--ê, chiū chiàu-sî chek-tok i.
25)	Gī-lâng tit-tio̍h chia̍h hō͘ i ê sim móa-chiok;  Pháiⁿ-lâng ê pak-tó͘ tek-khak iau.

[14]	Tì-hūi ê hū-jîn-lâng ta̍k-ê kiàn-li̍p i ê ke;  Gōng ê hū-jîn-lâng chhin-chhiú húi i.
2)	Chiàu chèng-ti̍t lâi kiâⁿ ê lâng kèng-ùi Iâ-hô-hoa;  To̍k-to̍k kiâⁿ tāi-chì hêng-ge̍k-ê sī biáu-sī I.
3)	Gōng-lâng ê chhùi-lāi ū kiau-ngō͘ ê koáiⁿ;  To̍k-to̍k tì-hūi ê lâng ê chhùi-tûn beh pó-sioh pún-sin.
4)	Ke nā bô gû, gû-tiâu chiū khang-khang;  Thó͘-sán chōe-chōe sī tùi-tī gû ê la̍t.
5)	Chin-si̍t ê kan-chèng bô kóng pe̍h-chha̍t;  Ké ê kan-chèng kóng pe̍h-chha̍t ōe.
6)	Bú-bān ê lâng chhē tì-hūi, iā chhē-bô-tio̍h;  Chhong-bêng ê lâng khoài-khoài tit-tio̍h chai-bat.
7)	Kiâⁿ kàu gōng-lâng ê bīn-chêng,  Chiū ōe khòaⁿ-kìⁿ i ê chhùi-tûn bô tì-sek.
8)	Thong-ta̍t ê lâng ê tì-hūi chāi-tī bêng-pe̍k i ê lō͘;  Goān-lâng ê gōng chiū-sī khúi-chà.
9)	Gōng-lâng lia̍h hoān-chōe chòe kún-chhiò;  Chèng-ti̍t ê lâng ê tiong-kan ū hô-pêng.
10)	Sim ōe chai ka-kī ê kan-khó͘;  Gōa-lâng bô hūn i ê hoaⁿ-hí.
11)	Pháiⁿ-lâng ê chhù beh tó-hoāi;  Chèng-ti̍t ê lâng ê pò͘-pîⁿ beh heng-ōng.
12)	Ū chi̍t tiâu lō͘, lâng khòaⁿ-chòe chèng-ti̍t;  Kàu-bé chiâⁿ-chòe sí-bô ê lō͘.
13)	Lâng teh chhiò ê sî, sim iā ū iu-būn;  Khoài-lo̍k ê kiat-kio̍k pìⁿ-chòe pi-siong.
14)	Sim pōe-ge̍k ê lâng beh tùi i ê só͘-kiâⁿ lâi móa-chiok;  Hó-lâng iā beh tùi i pún-sin lâi móa-chiok.
15)	Gōng-ti̍t ê lâng bô chi̍t-kù-ōe m̄-sìn;  Thong-ta̍t ê lâng ta̍k-pō͘ kín-sīn.
16)	Tì-hūi ê lâng kiaⁿ-hiâⁿ, koh lī-khui pháiⁿ-tāi;  Gōng ê lâng hòng-sù, ka-kī óa-khò.
17)	Khoài siū-khì--ê, kiâⁿ tāi-chì gû-gōng;  Kè-bô͘ pháiⁿ--ê, beh tú-tio̍h oàn-hūn.
18)	Gōng-ti̍t ê lâng sêng-chiap gû-gōng chòe-gia̍p;  Thong-ta̍t ê lâng tit-tio̍h chai-bat chòe bián-liû.
19)	Pháiⁿ-lâng phak tī hó-lâng ê bīn-chêng;  Chōe-jîn phak tī gī-lâng ê mn̂g-kháu.
20)	Sòng-hiong lâng liân chhù-piⁿ iā oàn-hūn i;  Hó-gia̍h lâng pêng-iú chin-chōe.
21)	Khòaⁿ-khin chhù-piⁿ ê, chit-hō lâng ū chōe;  Lîn-bín sòng-hiong ê, hit-hō lâng ū hok-khì.
22)	Kè-bô͘ pháiⁿ ê, kiám bô ji̍p bê-lō͘ mah?  Kè-bô͘ hó ê, beh tit-tio̍h lîn-bín kap sêng-si̍t.
23)	Pah-poaⁿ ê tio̍h-bôa lóng ū lī-ek;  Chhùi-tûn kóng chōe-chōe ōe chiū tì-kàu sòng-hiong.
24)	Tì-hūi ê lâng ê chîⁿ-châi chòe in ê bián-liû;  Gōng-lâng ê gōng kàu-bé sī gōng.
25)	Chin-si̍t ê kan-chèng kiù lâng ê sìⁿ-miā;  Kóng pe̍h-chha̍t ê, sī khúi-chà.
26)	Kèng-ùi Iâ-hô-hoa ū kian-kò͘ ê óa-khò;  I ê kiáⁿ-jî ū tô-siám ê só͘-chāi.
27)	Kèng-ùi Iâ-hô-hoa chiū-sī oa̍h-miā ê chùi-chôaⁿ,  Ōe hō͘ lâng lī-khui sí-bô ê lô-bāng.
28)	Kok-ông ê êng-kng chāi-tī peh-sìⁿ ê chōe;  Jîn-kun soe-pāi chāi-tī peh-sìⁿ ê chió.
29)	Bô khoài-khoài siū-khì-ê, tōa-tōa ū chhang-miâ;  Sò-sèng-ê tōa hián-chhut gû-gōng.
30)	Sim-lāi an-chēng sī jio̍k-thé ê oa̍h-miā;  Oàn-tò͘ sī kut-lāi ê hiú-nōa.
31)	Khek-po̍k sòng-hiong-ê, sī siat-to̍k chhòng-chō i ê Chú;  Lîn-bín khiàm-khek-ê, sī chun-kèng Chú.
32)	Pháiⁿ-lâng tī i só͘ kiâⁿ ê pháiⁿ beh tú-tio̍h chhia-tó;  Gī-lâng kàu sí ū ǹg-bāng.
33)	Tì-hūi an-jiân tiàm tī chhang-miâ ê lâng ê sim;  Gōng-lâng ê pak-lāi beh lō͘-hiān.
34)	Kong-gī hō͘ pang-kok seng-koâiⁿ;  Kìⁿ-ū chōe-ok ê peh-sìⁿ siū lêng-jio̍k.
35)	Ēng tì-hūi kiâⁿ tāi-chì ê chhe-ēng tit-tio̍h ông ê un-hūi;  To̍k-to̍k sià-pāi-ê, ōe tú-tio̍h i siū-khì.

[15]	Un-hô ê ìn-tap ōe hō͘ siū-khì soah;  Kóng-ōe sò-pō ōe kek-khí siū-khì.
2)	Tì-hūi ê lâng ê chi̍h gâu kóng chai-bat;  Gōng-lâng ê chhùi thò͘-chhut gû-gōng.
3)	Iâ-hô-hoa ê ba̍k-chiu ta̍k só͘-chāi tī-teh;  Hó-pháiⁿ lóng teh kàm-chhat.
4)	Sûn-liông ê chi̍h sī oa̍h-miā ê chhiū;  Nā ū koāi-biū--ê, chiū ōe sún-siong sim-sîn.
5)	Gōng-lâng khòaⁿ-khin lāu-pē ê kàu-tok;  Goān siū chek-pī-ê, tit-tio̍h kiàn-sek.
6)	Gī-lâng ê chhù-lāi ū chōe-chōe châi-pó;  Pháiⁿ-lâng sò͘-thàn--ê, sī chòe i ê hām-hāi.
7)	Tì-hūi ê lâng ê chhùi-tûn pò-iông chai-bat;  Gōng-lâng ê sim lóng bô án-ni.
8)	Pháiⁿ-lâng hiàn-chè sī Iâ-hô-hoa só͘ iàm-ò͘ⁿ;  Chèng-ti̍t ê lâng kî-tó sī I só͘ hoaⁿ-hí.
9)	Pháiⁿ-lâng ê lō͘ sī Iâ-hô-hoa só͘ iàm-ò͘ⁿ;  To̍k-to̍k tui-jip kong-gī-ê, chiū tit I thiàⁿ.
10)	Pàng-sak chiàⁿ-lō͘-ê, beh siū tāng-tāng ê chek-hoa̍t;  Oàn-hūn chek-pī-ê, beh tì-kàu sí-bô.
11)	Im-hú kap Bia̍t-bô lóng tī Iâ-hô-hoa ê ba̍k-chiu-chêng;  Hô-hòng sè-kan lâng ê sim ah?
12)	Bú-bān ê lâng m̄-ài siū chek-pī,  Iā bô beh chiū-kūn tì-hūi ê lâng.
13)	Khoài-lo̍k ê sim ōe hō͘ bīn chhiò-chhiò;  Sim nā iu-būn, ōe sún-siong sim-sîn.
14)	Chhang-miâ ê lâng ê sim chhē chai-bat;  Gōng-lâng ê chhùi it-bī hò͘ⁿ gû-gōng.
15)	Khùn-khó͘ ê lâng ê ji̍t-chí lóng ū chai-ē;  Sim khoài-lo̍k ê lâng iân-sia̍h bô tn̄g.
16)	Hó-gia̍h iā ū khòa-lū;  M̄-ta̍t-tio̍h sòng-hiong lâi kèng-ùi Iâ-hô-hoa.
17)	Chia̍h chhài-soe, tāi-ke saⁿ-thiàⁿ,  Iâ-kè chia̍h pûi ê gû-á, tāi-ke saⁿ oàn-hūn.
18)	Pháiⁿ sèng-tē ê lâng jiá-khí oan-ke;  Bô khoài-khoài siū-khì ê lâng ōe hō͘ saⁿ-chiⁿ soah.
19)	Pìn-tōaⁿ ê lâng ê lō͘ sī chhin-chhiūⁿ chhì-phè ê lî-pa;  Chèng-ti̍t ê lâng ê lō͘ chiâⁿ-chòe tōa-lō͘.
20)	Tì-hūi ê kiáⁿ hō͘ lāu-pē hoaⁿ-hí;  Gōng-lâng khòaⁿ-khin i ê lāu-bú.
21)	Bû-ti ê lâng lia̍h gû-gōng chòe hoaⁿ-hí;  Bêng-lí ê lâng chiàu chèng-ti̍t lâi kiâⁿ.
22)	Bô saⁿ-kap chham-siông, só͘ kè-bô͘ ōe sit-pāi;  Bô͘-sū chōe-chōe, só͘ kè-bô͘ ōe chiâⁿ.
23)	Lâng ê chhùi ìn-tap ha̍p-gî, chiū ōe hoaⁿ-hí;  Ha̍p-sî ê ōe hó kàu cháiⁿ-iūⁿ!
24)	Tì-hūi ê lâng ū oa̍h-miā ê lō͘ lâi chiūⁿ-khì,  Tit-tio̍h lī-khui tī ē-tóe ê im-hú.
25)	Iâ-hô-hoa beh thiah-húi kiau-ngō͘ ê lâng ê chhù,  Beh an-tiāⁿ kóaⁿ-hū ê tōe-kài.
26)	Pháiⁿ ê kè-bô͘ sī Iâ-hô-hoa só͘ iàm-ò͘ⁿ;  Nā-sī hó ê ōe sī chheng-kiat.
27)	Tham-châi-ê, hām-hāi ka-kī ê ke,  Oàn-hūn pò͘-lō͘ ê, tit-tio̍h oa̍h.
28)	Gī-lâng ê sim siūⁿ-liáu chiah ìn;  Pháiⁿ-lâng ê chhùi thó͘-chhut pháiⁿ-tāi.
29)	Iâ-hô-hoa lī-khui pháiⁿ-lâng hn̄g-hn̄g;  Chóng-sī I thiaⁿ gī-lâng ê kî-tó.
30)	Ba̍k-chiu ê kng-bêng hō͘ sim hoaⁿ-hí;  Hó siau-sit ōe lūn-te̍k kut.
31)	Thiaⁿ-thàn oa̍h-miā ê chek-pī ê,  Beh khiā-khí tī tì-hūi ê lâng ê tiong-kan.
32)	M̄ thiaⁿ kéng-kài-ê, sī khòaⁿ-khin ka-kī;  Chóng-sī thiaⁿ-thàn chek-pī-ê, chiū tit-tio̍h kiàn-sek.
33)	Kèng-ùi Iâ-hô-hoa sī tì-hūi ê kà-sī;  Khiam-pi chiū-sī êng-kng ê tāi-seng.

[16]	Sim ê kè-bô͘ chāi-tī lâng,  Chi̍h ê ìn-tap sī tùi Iâ-hô-hoa.
2)	Lâng it-chhè ê só͘ kiâⁿ ka-kī khòaⁿ-chòe chheng-khì,  To̍k-to̍k Iâ-hô-hoa chhek-to̍k lâng ê sim.
3)	Lí só͘-chòe ê lóng tio̍h kau-thok Iâ-hô-hoa;  Lí só͘ kè-bô͘ ê chiū ōe ún-tàng.
4)	Iâ-hô-hoa só͘ chō-ê lóng ha̍p i ê lō͘-ēng;  Liân pháiⁿ-lâng iā ha̍p tī chai-ē ê ji̍t.
5)	Kìⁿ-nā sim kiau-ngō͘-ê sī Iâ-hô-hoa só͘ iàm-ò͘ⁿ,  Sui-jiân chhiú khan chhiú iā bōe bián siū hêng-hoa̍t.
6)	Tùi lîn-bín kap sêng-si̍t, chōe-kòa tit-tio̍h sio̍k-hôe;  Tùi kèng-ùi Iâ-hô-hoa chiū lī-khui pháiⁿ-tāi.
7)	Lâng ê só͘-kiâⁿ nā hō͘ Iâ-hô-hoa hoaⁿ-hí,  Liân i ê tùi-te̍k Iâ-hô-hoa iā hō͘ in kap i hô.
8)	Chōe-chōe chîⁿ iā put-gī,  M̄-ta̍t-tio̍h chió-chió chîⁿ koh ū kong-gī.
9)	Lâng ê sim kè-e̍k i ê lō͘,  To̍k-to̍k Iâ-hô-hoa tiāⁿ-tio̍h i ê kha-pō͘.
10)	Ông ê chhùi-lāi ū sîn ê ōe,  Sím-phòaⁿ ê sî i ê chhùi chiū bô chha-chhok.
11)	Kong-tō ê thian-phêng kap chhìn, lóng sio̍k Iâ-hô-hoa,  Tē-á-lāi it-chhè ê tô-chí lóng sī I só͘ tiāⁿ-tio̍h.
12)	Chòe-pháiⁿ sī ông só͘ iàm-ò͘ⁿ,  In-ūi chō-ūi sī tùi kong-gī lâi kian-kò͘.
13)	Kong-gī ê chhùi-tûn sī ông só͘ hoaⁿ-hí,  Kóng-ōe chèng-ti̍t-ê sī ông só͘ thiàⁿ.
14)	Ông ê tōa siū-khì chhin-chhiūⁿ hō͘ lâng sí ê sù-chiá,  To̍k-to̍k tì-hūi ê lâng ōe hō͘ i soah.
15)	Ông ê bīn-sek ê kng hō͘ lâng ū oa̍h-miā,  Ông ê un-tián chhin-chhiūⁿ chhun-hō͘ ê hûn.
16)	Tit-tio̍h tì-hūi pí tit-tio̍h kim ke jōa-hó;  Kéng-tio̍h chhang-miâ pí tit-tio̍h gûn iáu khah-hó.
17)	Chèng-ti̍t ê lâng ê tōa-lō͘ sī lī-khui pháiⁿ;  Kín-sīn siú i ê lō͘ ê, sī pó-choân i ê sìⁿ-miā.
18)	Kiau-ngō͘ sī sit-pāi ê tāi-seng;  Chū-ko ê sim chiū-sī poa̍h-tó ê tāi-seng.
19)	Sim khiam-pi kap sòng-hiong lâng saⁿ-kap tòa,  Iâⁿ-kè kap kiau-ngō͘ ê lâng saⁿ-kap pun só͘ chhiúⁿ ê mi̍h.
20)	Tì-ì tī tō-lí--ê beh tit-tio̍h lī-ek,  Óa-khò Iâ-hô-hoa ê ū hok-khì.
21)	Sim tì-hūi-ê chheng-chòe thong-ta̍t;  Hó kháu-châi ōe ke-thiⁿ lâng ê ha̍k-būn.
22)	Lâng ū bêng-lí chiū ū oa̍h-miā ê chúi-chôaⁿ;  Gōng-lâng ê chek-hoa̍t chiū-sī i ê gōng.
23)	Tì-hūi ê lâng ê sim kà-sī i ê chhùi;  Koh kā i ê chhùi-tûn ke-thiⁿ ha̍k-būn.
24)	Oán-choán ê ōe chhin-chhiūⁿ bi̍t-pô͘;  Sim chai tiⁿ hō͘ kut sóng-khoài.
25)	Ū chi̍t tiâu lō͘ lâng khòaⁿ-chòe chèng-ti̍t;  Kàu-bé chiâⁿ-chòe sí-bô ê lō͘.
26)	Pak-tó͘ iau sī bián-lē chòe-kang ê lâng chòe-kang;  In-ūi i ê khó͘-hok pek i.
27)	Bô lō͘-ēng ê lâng tô͘-bô͘ sún-hāi;  I ê chhùi-tûn chhin-chhiūⁿ ū hé teh sio.
28)	Koāi-phiah ê lâng sì-kòe khí saⁿ-chiⁿ,  O̍h-ōe ê lâng hō͘ chhin-bi̍t ê pêng-iú léng-tām.
29)	Kiông-pō ê lâng ín-iú chhù-piⁿ,  Chhōa i kiâⁿ m̄-hó ê lō͘.
30)	Ba̍k-chiū pàng-khoeh teh tô͘-bô͘ koāi-phiah,  Chhùi-tûn ha̍p-óa lâi chiâⁿ hit ê pháiⁿ-sū.
31)	Pe̍h-thâu-mn̂g sī súi ê bián-liû,  Tī gī ê lō͘ ōe chhē-tio̍h.
32)	Bô khoài-khoài siū-khì iâⁿ-kè ióng-sū,  Koán-hat ka-kī ê sim-ê iâⁿ-kè chhú-tio̍h siâⁿ ê.
33)	Liam-khau chāi-tī lâng,  Tiāⁿ-tio̍h tāi-chì lóng tùi Iâ-hô-hoa.

[17]	Iân-sia̍h móa-chhù iā ū saⁿ-chiⁿ,  M̄-ta̍t-tio̍h chi̍t-tè-á piáⁿ-koaⁿ koh ū an-chēng.
2)	Lô͘-po̍k gâu pān tāi-chì beh koán-hat sià-pāi ê kiáⁿ;  Koh tī hiaⁿ-tī ê tiong-kan saⁿ-kap pun ke-hé.
3)	Khe-á sī beh thoàn-liān gûn, lô͘ sī beh thoàn-liān kim;  To̍k-to̍k Iâ-hô-hoa thoàn-liān lâng ê sim.
4)	Kiâⁿ-pháiⁿ-ê liû-sim thiaⁿ kan-chà ê ōe,  Kóng pe̍h-chha̍t-ê chù-ì thiaⁿ siâ-ok ê giân-gú.
5)	Thí-chhiò sòng-hiong lâng-ê sī lêng-jio̍k chhòng-chō i ê Chú;  Hoaⁿ-hí lâng tú-tio̍h chai-ē ê bōe bián-tit siū hêng-hoa̍t.
6)	Kiáⁿ-sun sī lāu-lâng ê bián-liû,  Lāu-pē sī kiáⁿ-jî ê êng-kng.
7)	Gōng-lâng kóng tōa-ōe sī bô ha̍p,  Hô-hòng ū tō-tek ê lâng kóng pe̍h-chha̍t ah.
8)	Pò͘-lō͘ ê mi̍h tī siū-tio̍h ê lâng khòaⁿ-chòe pó-chio̍h,  Bô-lūn ǹg toh-lo̍h chi̍t hong-bīn lóng heng-thong.
9)	Jia-iám lâng ê kè-sit-ê sī it-tio̍h jîn-ài,  Tāi-chì ta̍uh-ta̍uh liām ê, hō͘ chhin-bi̍t ê pêng-iú léng-tām.
10)	Bêng-lí ê lâng chi̍t-ē siū chek-pī chiū ji̍p i ê sim,  Iâⁿ-kè phah gōng-lâng chi̍t-pah-ē.
11)	Pháiⁿ-lâng choan-bū hoán-poān,  Só͘-í beh chhe chân-jím ê sù-chiá khì kong-kek i.
12)	Lêng-khó͘ tú-tio̍h sit-lo̍h kiáⁿ ê hîm-bú,  M̄-thang tú-tio̍h gōng-lâng ê gû-tû ok.
13)	Ēng pháiⁿ pò hó ê,  Chai-ē bô lī-khui i ê ke.
14)	Saⁿ-chiⁿ ê khí-thâu chhin-chhiūⁿ chúi phòa-khiah;  Só͘-í tī kàu-nāu ê tāi-seng tio̍h hō͘ oan-ke soah.
15)	Gí-tiāⁿ pháiⁿ lâng chòe-gī, tēng gī-lâng chòe ū-chōe ê,  Chí nn̄g hāng lóng sī Iâ-hô-hoa só͘ iàm-ò͘ⁿ.
16)	Gōng-lâng kì-jiân bô bêng-lí,  Siáⁿ-sū ū chîⁿ the̍h tī chhiú--nih bóe tì-hūi?
17)	Pêng-iú sî-siông saⁿ chhin-ài,  Hiaⁿ-tī ê chhut-sì ūi-tio̍h kiù hoān-lān.
18)	Tī chhù-piⁿ ê bīn-chêng tah-èng chòe pó-jīn,  Hit-hō lâng chiū-sī gōng-lâng.
19)	Ài saⁿ-chiⁿ ê lâng sī ài hoān-chōe;  Mn̂g-hō͘ chhòng koâiⁿ ê lâng sī ka-kī chhú pāi-hoāi.
20)	Sim koāi-phiah--ê bô thang chhē--tio̍h hok-khì;  Chi̍h péng-lâi péng-khì-ê hām-lo̍h tī hoān-lān.
21)	Siⁿ gōng-kiáⁿ sī ka-kī ê iu-būn,  Gōng-lâng ê pē lóng bô thang hoaⁿ-hí.
22)	Hoaⁿ-hí ê sim sī hó-io̍h,  Iu-siong ê sim-sîn hō͘ kut ko͘-tâ.
23)	Pháiⁿ-lâng àm-chīⁿ siū pò͘-lō͘,  Beh hō͘ àn-kiāⁿ péng-lìn-tńg.
24)	Tì-hūi sī tī bêng-lí ê lâng ê bīn-chêng,  Gōng-lâng ê ba̍k-chiu khòaⁿ tī tōe ê ke̍k-thâu.
25)	Gû-gōng ê kiáⁿ hō͘ lāu-pē hoân-ló,  Hō͘ lāu-bú iu-khó͘.
26)	Hêng-hoa̍t gī ê lâng sī m̄-hó,  Phah péng-kong ê koaⁿ-hú iā-sī án-ni.
27)	Giân-gú chió-ê ū tì-sek,  Sèng-chêng hāi-chāi-ê ū chhang-miâ.
28)	Gōng ê lâng nā chēng-chēng iā sǹg chòe tì-hūi;  Chhùi-ba̍t-ê iā sǹg-chòe chhang-miâ.

[18]	Ka-kī hun-piat-ê sī kiû i só͘ ì-ài,  Koh thòng-hūn it-chhè chin ê tì-hūi.
2)	Gōng-lâng bô hoaⁿ-hí bêng-lí,  To̍k-to̍k ài hián-bêng i ê sim-ì.
3)	Pháiⁿ-lâng lâi, biáu-sī iā tè i lâi;  Kiàn-siàu kàu, lêng-jio̍k kap i kàu.
4)	Lâng chhùi-lāi ê ōe chhin-chhiūⁿ chhim ê chúi,  Tì-hūi ê chúi-chôaⁿ chhin-chhiūⁿ teh lâu ê khoe-chúi.
5)	Thé-thiap pháiⁿ-lâng ê chêng-biān,  Phòaⁿ-toàn lâi oan-óng gī-lâng lóng sī m̄-hó.
6)	Gōng-lâng khui-chhùi chiū khí oan-ke,  I ê chhùi sī kiò lâng phah.
7)	Gōng-lâng ê chhùi sī i ê pāi-bô,  I ê chhùi-tûn sī i ê lêng-hûn ê lô-bāng.
8)	O̍h-ōe ê lâng ê giân-gú chhin-chhiūⁿ hó-chia̍h ê mi̍h,  Chhim ji̍p lâng ê pak-lāi.
9)	Chòe-kang sǹg-hēng ê,  Kap chân-hāi-ê chòe hiaⁿ-tī.
10)	Iâ-hô-hoa ê miâ sī kian-kò͘ ê tâi,  Gī ê lâng cháu--ji̍p-khì, chiū tit-tio̍h an-ún.
11)	Hó-gia̍h lâng ê châi-bu̍t sī i kian-kò͘ ê siâⁿ,  Chiàu i phah-sǹg sī chhin-chhiūⁿ koâiⁿ ê chhiûⁿ.
12)	Pāi-hoāi ê tāi-seng lâng ê sim sī kiau-ngō͘,  Chun-kùi ê thâu-chêng sī khiam-pi.
13)	Bē thiaⁿ ê tāi-seng chiū ìn,  Chiū-sī i ê gōng kap lêng-jio̍k.
14)	Lâng ê sim-sîn ōe jím-siū i ê pīⁿ-thiàⁿ;  Sim-sîn siū-siong, chī-chūi ōe tng -tit-khí ah?
15)	Chhong-bêng ê lâng ê sim tit-tio̍h chai-bat,  Tì-hūi lâng ê hī-khang kiû chai-bat.
16)	Lé-mi̍h sī thòe lâng khui lō͘,  Chhōa i kàu tāi-jîn ê bīn-chêng.
17)	Tāi-seng piān-lūn-ê chhin-chhiūⁿ ū gī-lí,  To̍k-to̍k chhù-piⁿ lâi chiū cha-chhat i.
18)	Thiu-chhiam ōe hō͘ oan-ke soah,  Iā ōe pâi-kái tī ū sè-le̍k ê lâng ê tiong-kan.
19)	Siū khek-khui ê hiaⁿ-tī beh tit-tio̍h i koh hô, pí chhú kian-kò͘ ê siâⁿ khah-oh;  Chit-hō ê saⁿ-chiⁿ chhin-chhiūⁿ iâⁿ-chē ê mn̂g-kông.
20)	Lâng kóng-ōe ê hāu-kó ōe hō͘ i ê pak-tó͘ chhiong-móa,  I ê chhùi-tûn só͘ chhut ê, beh hō͘ i pá-chiok.
21)	Siⁿ-sí ê koân chāi-tī chhùi-chi̍h;  Thiàⁿ-i--ê beh chia̍h i ê ké-chí.
22)	Tit-tio̍h bó͘ ê chiū-sī tit-tio̍h hok-khì,  Iā sī tit-tio̍h Iâ-hô-hoa ê un-hūi.
23)	Sòng-hiong lâng khún-chhiat lâi kiû,  Hó-gia̍h lâng pháiⁿ siaⁿ-sàu lâi ìn.
24)	Chōe-chōe pêng-iú ê, ka-kī chhú pāi-bô,  Ū chi̍t ê ti-kí-ê pí hiaⁿ-tī khah chhin.

[19]	Sòng-hiong lâi kiâⁿ chèng-ti̍t ê,  Iâⁿ-kè kóng koāi-biū koh gû-gōng ê.
2)	Sim bô chai-bat sī m̄-hó;  Kha kín cháu ê, bōe bián-tit hoān-chōe.
3)	Lâng in-ūi gû-gōng lâi pāi-hoāi i ê lō͘,  I ê sim chiū khì-hiâm Siōng-tè.
4)	Hó-gia̍h chiū ke-thiⁿ chōe-chōe pêng-iú,  Sòng-hiong chiū pêng-iú kap i lī-pia̍t.
5)	Lām-sám kan-chèng ê lâng bōe bián-tit siū hêng-hoa̍t; Kóng pe̍h-chha̍t bōe-ōe tô-thoat hêng-hoa̍t.
6)	Tōa-liōng ê lâng chōe-chōe lâng tùi i kiû un;  Sàng-mi̍h-ê, lâng-lâng chòe i ê pêng-iú.
7)	Sòng-hiong lâng i ê hiaⁿ-tī lóng oàn-hūn i,  Hô-hòng i ê pêng-iú koh khah lī-khui i;  Jip beh kap in kóng-ōe, in í-keng bô tī-teh.
8)	Tit-tio̍h tì-hūi ê, thiàⁿ-sioh i ê lêng-hûn,  Pó-siú bêng-lí ê, beh tit-tio̍h hok-khì.
9)	Lām-sám kan-chèng ê, bōe bián-tit siū hêng-hoa̍t;  Kóng pe̍h-chha̍t ê, beh tú-tio̍h bia̍t-bô.
10)	Gōng-lâng hióng-siū iàn-lo̍k, sī bô ha̍p-gî;  Hô-hòng lô͘-po̍k koán-hat kùi-cho̍k ah?
11)	Lâng ū kiàn-sek chiū bô khoài-khoài siū-khì;  Sià-bián lâng ê kè-sit chiū-sī i ê êng-kng.
12)	Ông ê tōa siū-khì chhin-chhiūⁿ sai hm̄-hm̄-háu;  I ê un-tián chhin-chhiūⁿ chháu-téng ê lō͘-chúi.
13)	Gōng ê kiáⁿ sī lāu-pē ê chai-ē;  Bó͘ ê chháu-nāu chhin-chhiūⁿ hō͘-chúi chha̍uh-chha̍uh tih.
14)	Chhù-the̍h châi-sán sī chó͘-kong só͘ lâu ê,  To̍k-to̍k gâu ê bó͘ sī Iâ-hô-hoa só͘ sù ê.
15)	Lán-tō hō͘ lâng khùn tāng-bîn,  Pîn-tōaⁿ ê lâng beh tú-tio̍h iau-gō.
16)	Siú kài-bēng ê, sī siú lêng-hûn,  Bô sòe-jī i ê só͘ kiâⁿ ê, beh tì-kàu sí-bô.
17)	Lîn-bín sòng-hiong lâng ê, chiū-sī chioh hō͘ Iâ-hô-hoa;  I beh chiàu i só͘ kiâⁿ ê hó-sū lâi hêng i.
18)	Thàn iáu ū ǹg-bāng, tio̍h kàu-tok lí ê kiáⁿ,  Lí m̄-thang ū ì-sù beh hō͘ i sí.
19)	Tōa siū-khì ê lâng tek-khak tio̍h siū hêng-hoa̍t,  Lí nā kiù i tio̍h koh ke chi̍t pái.
20)	Lí tio̍h thiaⁿ khó͘-khǹg siū kà-sī,  Hō͘ lí kàu-bé ū tì-hūi.
21)	Lâng sim-lāi ū chōe-chōe kè-bô͘,  To̍k-to̍k Iâ-hô-hoa ê chí-ì chiah ōe ún-tàng.
22)	Lâng só͘ ì-ài sī i jîn-chû ê liōng,  Sòng-hiong lâng pí kóng pe̍h-chha̍t khah-hó.
23)	Kèng-ùi Iâ-hô-hoa chiū ōe tit-tio̍h oa̍h-miā;  I beh an-ku pá-chiok bô tú-tio̍h chai-ē.
24)	Pîn-tōaⁿ ê lâng chhun-chhiú tī pôaⁿ--nih,  Iā m̄-khéng the̍h kàu chhùi.
25)	Phah bú-bān ê lâng, gōng-tit-ê beh chhíⁿ-ngō͘;  Chek-pī bêng-lí ê lâng, i chiū khah chai-bat.
26)	Pháiⁿ khoán-thāi lāu-pē kek-tio̍k lāu-bú ê,  Sī sià-pāi tì-kàu lêng-jio̍k ê kiáⁿ.
27)	Góa ê kiáⁿ ah, lâng nā kà-sī lí khì-sak tì-sek ê ōe,  Lí koat-toàn m̄-thang thiaⁿ.
28)	Chòe bô-iáⁿ-chiah ê kan-chèng hì-lāng kong-pêng,  Pháiⁿ-lâng thun-lo̍h chōe-ok.
29)	Hêng-hoa̍t sī ūi-tio̍h bú-bān ê lâng siat;  Piⁿ-phah iā sī ūi-tio̍h gōng-lâng ê ka-chiah.

[20]	Chiú sī tì-kàu bú-bān ê, kāu-chiú tì-kàu soan-hoa,  Kìⁿ-nā in-ūi i lâi chhò-gō͘ ê, sī bô tì-hūi.
2)	Ông ê ui-hong chhin-chhiūⁿ sai hm̄-hm̄-háu,  Jiá i siū-khì ê, sī hāi ka-kī ê sìⁿ-miā.
3)	Lī-khui saⁿ-chiⁿ hit-hō lâng ū êng-kng,  To̍k-to̍k gōng-lâng ài oan-ke.
4)	Pîn-tōaⁿ ê lâng tī tang-thiⁿ ê sî bô beh chèng-choh,  Kàu siu-koah ê sî i kiû-khit, iā bōe tit-tio̍h.
5)	Lâng sim-lāi ê kè-bô͘ sī chhin-chhiūⁿ chhim ê chúi,  to̍k-to̍k bêng-lí ê lâng chiah ōe kā i chhiû--chhut-lâi.
6)	Kóng-khí ka-kī ê jîn-chû-ê chin-chōe;  Nā-sī tiong-sìn ê lâng chin oh tit-tio̍h.
7)	Chiàu chèng-ti̍t lâi kiâⁿ ê gī-lâng,  I ê hō͘-è ū hok-khì.
8)	Ông chē tī sím-phòaⁿ ê ūi,  Ēng i ê ba̍k-chiu kóaⁿ-sòaⁿ lóng-chóng ê pháiⁿ.
9)	Chī-chūi ōe kóng, Góa í-keng chheng-khì góa ê sim,  Góa ê chōe í-keng sóe-tû?
10)	Tô-chí bô tâng, chin, táu bô tâng,  Lóng sī Iâ-hô-hoa só͘ iàm-ò͘ⁿ.
11)	Liân gín-ná tī só͘ chòe ê, iā hián-bêng i ê pún-sèng;  I só͘ kiâⁿ-ê he̍k-sī sèng-kiat á chèng-ti̍t.
12)	Ōe thiaⁿ ê hī-khang, ōe khòaⁿ ê ba̍k-chiu,  Nn̄g-hāng lóng sī Iâ-hô-hoa só͘ chòe ê.
13)	Bo̍h-tit tham-bîn, bián tì-kàu sòng-hiong;  Thí-khui lí ê ba̍k-chiu, chiah ū kàu-gia̍h ê bí-niû.
14)	Bóe mi̍h ê, kóng, M̄-hó, m̄-hó;  Kàu bóe--khì-liáu ka-kī khoa-kháu.
15)	Ū kim iā ū pó-chio̍h chōe-chōe,  Chóng-sī ū chai-bat ê chhùi-tûn, chiū chiâⁿ-chòe kùi-khì ê tin-pó.
16)	Ūi-tio̍h siⁿ-hūn lâng tam-pó tio̍h the̍h hit-lâng ê saⁿ,  Thòe gōa-lâng chòe pó-jīn, hit ê lâng tio̍h tam-tng chek-sêng.
17)	Ēng môa-phiàn lâi tit-tio̍h chia̍h-mi̍h, lâng lia̍h-chòe chu-bī,  Chóng-sī āu-lâi i ê chhùi móa-móa sī soa.
18)	Tùi chham-siông ta̍k-hāng ê kè-e̍k tit-tio̍h chiâⁿ;  Lí beh kau-chiàn tio̍h ēng hó ê kè-chhek.
19)	Sì-kòe kiâⁿ, kóng lâng ê tn̂g-té, lāu-siat pì-bi̍t ê sū;  Kāu-ōe ê, m̄-thang kap i kiat-kau.
20)	Chiù-chó͘ lāu-pē á lāu-bú ê,  I ê teng beh hoa tī ke̍k o͘-àm ê tiong-kan.
21)	Khí-thâu kín-kín tit-tio̍h ê sán-gia̍p,  Lō͘-bé m̄-sī chòe i ê hok-khì.
22)	Lí bo̍h-tit kóng, Góa beh pò-èng pháiⁿ,  Tio̍h thèng-hāu Iâ-hô-hoa, I beh kiù lí.
23)	Tô-chí bô saⁿ-tâng sī Iâ-hô-hoa só͘ iàm-ò͘ⁿ,  Ké ê thian-phêng iā sī m̄-hó.
24)	Lâng ê kha-pō͘ sī tùi Iâ-hô-hoa tiāⁿ-tio̍h;  Lâng kiám ōe chai i ê lō͘ mah?
25)	Lâng sûi-piān kóng, Che sī sèng-mi̍h;  Hē-goān liáu, chiah chhâ-mn̄g, che sī chòe i ê lô-bāng.
26)	Tì-hūi ê ông poah-sòaⁿ pháiⁿ-lâng,  Hō͘ chhia-lûn lún i.
27)	Lâng ê sim-sîn sī Iâ-hô-hoa ê teng,  Kàm-chhat lâng ê sim-pak.
28)	Jîn-chû kap chin-si̍t pó-choân kok-ông;  I ê chō-ūi iā in-ūi jîn-chû lâi kian-kò͘.
29)	Ióng-kiāⁿ sī siàu-liân lâng ê êng-kng;  Pe̍h-thâu-mn̂g chiū-sī lāu-lâng ê thé-biān.
30)	Ēng piⁿ phah-siong tû-khì lâng ê chōe-ok;  Phah ōe ji̍p lâng ê sim-pak.

[21]	Ông ê sim tī Iâ-hô-hoa ê chhiú-tiong;  Chhin-chhiūⁿ chúi-kau, chiàu I ê só͘ ài phòa hō͘ i lâu.
2)	Lâng ê só͘ kiâⁿ ka-kī khòaⁿ-chòe chèng-ti̍t,  To̍k-to̍k Iâ-hô-hoa chhek-to̍k lâng ê sim.
3)	Kiâⁿ-gī péng-kong,  Sī pí hiàn-chè koh khah tit-tio̍h Iâ-hô-hoa chiap-la̍p.
4)	Ba̍k koâiⁿ sim kiau, Í-ki̍p pháiⁿ-lâng ê teng lóng sī chōe.	
5)	Un-khûn kè-e̍k-ê tit-tio̍h chhiong-sēng;  To̍k-to̍k sò-sèng--ê ōe tì-kàu khiàm-kheh.
6)	Ēng khúi-chà ê chi̍h lâi tit-tio̍h chîⁿ ê,  Sī chhin-chhiūⁿ chhe-lâi chhe-khì ê phû-hûn, ka-kī chhú sí.
7)	Pháiⁿ-lâng ê kiông-pō beh sàu-tû ka-kī;  In-ūi in m̄-khéng kiâⁿ kong-pêng.
8)	Tîm-le̍k tī chōe-ok ê, i ê lō͘ sī chin oan-oat;  Chóng-sī chheng-kiat ê lâng, i ê só͘ kiâⁿ sī chèng-ti̍t.
9)	Lêng-khó͘ tiàm tī chhù-téng ê kak-thâu,  Bo̍h-tit kap chháu-nāu ê hū-jîn-lâng saⁿ-kap tòa tī khoan-khoah ê chhù.
10)	Pháiⁿ-lâng ê sim ài lâng pháiⁿ;  I ê ba̍k-chiu pēng bô khó-lîn i ê chhù-piⁿ.
11)	Bú-bān ê lâng siū hêng-hoa̍t, gōng-ti̍t ê lâng chiū tit-tio̍h tì-hūi;  Tì-hūi ê lâng siū kà-sī, chiū tit-tio̍h chai-bat.
12)	Gī-lâng chhún-to̍k pháiⁿ-lâng ê ke,  Chai pháiⁿ-lâng ōe chhia-tó kàu bia̍t-bô.
13)	That-ba̍t hī-khang m̄-thiaⁿ sòng-hiong lâng ai-kiû ê,  I chiong-lâi kiû-kiò iā bô tit-tio̍h thiaⁿ.
14)	Àm-chīⁿ sàng mi̍h at-chí siū-khì;  Heng-chêng ê lé-mi̍h ōe soah tōa siū-khì.
15)	Péng-kong kiâⁿ-gī tùi hó-lâng chòe hoaⁿ-hí;  Tùi tī pháiⁿ-lâng chòe pāi-hoāi.
16)	Lī-khui bêng-lí ê lō͘ ê,  Hit ê lâng tiàm tī im-hûn ê hōe-tiong.
17)	Ài chhia-chhí-ê beh tì-kàu sòng-hiong;  Hò͘ⁿ chiú kap iû-ê bōe-ōe hó-gia̍h.
18)	Pháiⁿ-lâng chòe gī-lâng sio̍k-hôe ê kè-chîⁿ;  Kan-chà ê lâng chòe chèng-ti̍t lâng ê thòe-sin.
19)	Lêng-khó͘ tiàm tī khòng-iá,  M̄-thang kap chháu-nāu kāu-khôe ê hū-jîn-lâng saⁿ-kap tòa.
20)	Tì-hūi ê lâng chhù-lāi ū kùi-khì ê pó-mi̍h kap iû;  Gōng-lâng chiū sńg-liáu-liáu.
21)	Tui-chhē kong-gī kap jîn-chû ê,  Chiū chhē-tio̍h oa̍h-miā kap kong-gī kap êng-hián.
22)	Tì-hūi ê lâng peh-chiūⁿ ióng-sū ê siâⁿ,  Pāi-hoāi i só͘ óa-khò ê sè-le̍k.
23)	Pó-siú i ê chhùi kap chi̍h ê,  Chiū pó-siú i ê sîn-hûn bián siū chai-hāi.
24)	Kiau-ngō͘ chū-ko ê lâng miâ kiò bú-bān,  I ēng kiau-ngō͘ chhiong-kông chòe tāi-chì.
25)	Pîn-tōaⁿ ê lâng beh tùi tham-io̍k lâi sí;  In-ūi i ê chhiú m̄-khéng chòe kang.
26)	Ū lâng thong-ji̍t tham-io̍k put-ti-chiok;  Nā-sī gī ê lâng siá-sì, lóng bô kian-līn.
27)	Pháiⁿ-lâng ê chè-hiàn sī khó-ò͘ⁿ ê;  Hô-hòng i chûn pháiⁿ ì-sù lâi hiàn ah?
28)	Lām-sám kan-chèng ê lâng beh bia̍t-bô;  To̍k-to̍k chhin-hī thiaⁿ lâi kóng-ê, bô lâng ōe piān-tó i.
29)	Pháiⁿ-lâng bīn-phê kāu;  Nā-sī chèng-ti̍t ê lâng kín-sīn i ê só͘-kiâⁿ.
30)	Bô hit-hō tì-hūi chhang-miâ kè-e̍k,  Thang tí-te̍k Iâ-hô-hoa.
31)	Bé sī ūi-tio̍h kau-chiàn ê ji̍t lâi pī-pān--ê;  Chóng-sī tek-sèng sī tùi Iâ-hô-hoa.

[22]	Hó miâ-siaⁿ khah iâⁿ-kè tōa hoat-châi;  Un-hūi khah-hó kim-gûn.
2)	Hó-gia̍h sòng-hiong saⁿ óng-lâi;  Lóng sī Iâ-hô-hoa só͘ chhòng-chō.
3)	Thong-ta̍t ê lâng khòaⁿ-kìⁿ chai-ē chiū siám-bih;  Gōng-ti̍t ê lâng chìn-chêng khì siū chai-hāi.
4)	Khiam-pi kèng-ùi Iâ-hô-hoa ê pò-siúⁿ,  Chiū-sī hó-gia̍h, chun-kùi, oa̍h-miā.
5)	Koāi-phiah ê lâng ê lō͘, ū chhì-phè kap lô-bāng;  Pó-siú i ê lêng-hûn--ê, chiū lī-khui i hn̄g-hn̄g.
6)	Kàu-ióng gín-ná tio̍h ēng ha̍p-gî ê hoat,  Chiū i kàu-lāu iā bô oai-chhoa̍h.
7)	Hó-gia̍h--ê koán-hat sòng-hiong lâng;  Khiàm-chè-ê chòe chè-chú ê chhe-ēng.
8)	Chai-chèng chōe-ok--ê, beh siu chai-ē;  I siū-khì ê koáiⁿ beh hòe-tû.
9)	Hó-sim ê lâng beh tit-tio̍h hok-khì;  In-ūi chiong i ê bí-niû pun hō͘ sòng-hiong lâng.
10)	Kóaⁿ-chhû bú-bān ê lâng chiū bô saⁿ-chiⁿ;  Oan-ke kap lêng-jio̍k iā beh soah.
11)	Ài chheng-khì sim-koaⁿ ê lâng,  In-ūi i kóng un-tián ê ōe, ông beh chòe i ê pêng-iú.
12)	Iâ-hô-hoa ê ba̍k-chiu khòaⁿ-kò͘ chhang-miâ ê lâng;  Chóng-sī I pāi-hoāi kóng kan-chà ê lâng ê giân-gú.
13)	Pîn-tōaⁿ ê lâng kóng, Ū sai tī gōa-bīn,  Góa tī koe-lō͘--nih beh siū hāi-sí.
14)	Îm-hū ê chhùi sī chhim-khiⁿ;  Iâ-hô-hoa só͘ iàm-ò͘ⁿ--ê beh poa̍h-lo̍h tī hí lāi-bīn.
15)	Gû-gōng pa̍k-tîⁿ tī gín-ná ê sim-lāi;  Nā-sī kàu-tok ê koáiⁿ-á kóaⁿ i lī-khui hn̄g-hn̄g.
16)	Khi-hū sòng-hiong lâng, lâi lī-ek ka-kī,  Koh sàng lé-mi̍h hō͘ hó-gia̍h lâng-ê, lóng tì-kàu khiàm-kheh.
17)	Lí tio̍h àⁿ hī-khang thiaⁿ tì-hūi ê lâng ê ōe;  choan-sim tī góa ê chai-bat.
18)	Nā chûn tī lí ê sim, tiàu tī lí ê chhùi-tûn,  Che chiū-sī hó.
19)	Góa kin-á-ji̍t tiâu-tî ēng che chí-sī lí,  Ūi-tio̍h beh hō͘ lí óa-khò Iâ-hô-hoa.
20)	Kè-e̍k kap chai-bat ê hó-sū,  Góa kiám bô siá hō͘ lí mah?
21)	Hō͘ lí chai chin-lí ê ōe ê khak-si̍t;  Hō͘ lí thang ēng chin ê ōe hê-hok chhe lí ê.
22)	M̄-thang chhiúⁿ-kiap sòng-hiong lâng ê mi̍h, in-ūi i sòng-hiong;  Iā m̄-thang tī siâⁿ-mn̂g-kháu khi-hū khùn-khó͘ ê lâng.
23)	In-ūi Iâ-hô-hoa beh thòe i sin-oan;  Chhiúⁿ-toa̍t in ê, Iâ-hô-hoa beh chhiúⁿ-toa̍t hiah ê lâng ê sìⁿ-miā.
24)	Khoài siū-khì ê lâng, m̄-thang kap i kau-pôe;  Tōa siū-khì ê lâng, bo̍h-tit kap i óng-lâi.
25)	Kiaⁿ-liáu lí o̍h i ê só͘-kiâⁿ,  Ka-kī hām-lo̍h tī lô-bāng.
26)	Lí m̄-thang chòe hit-hō kā lâng tah-èng ê,  Á-sī kā khiàm-chîⁿ-ê chòe pó-jīn.
27)	Lí nā bô thang hêng,  Kiaⁿ-liáu lâng ōe lâi giâ lí teh khùn ê bîn-chhn̂g.
28)	Chá-sî lí ê chó͘-kong só͘ li̍p ê tōe-kài,  Lí m̄-thang chhian-sóa.
29)	Lí ū khòaⁿ-kìⁿ lâng un-khûn pān tāi-chì ê bô? i beh khiā tī ông ê bīn-chêng,  Bô beh khiā tī hā-chiān ê lâng ê bīn-chêng.

[23]	Lí nā kap koaⁿ-tiúⁿ chē-toh,  Tio̍h chù-ì hit-ê tī lí bīn-chêng ê;
2)	Lí nā sī tham-chia̍h ê lâng,  Chiū tio̍h ēng to hē tī nâ-âu.
3)	M̄-thang tham i ê hó chia̍h-mi̍h;  In-ūi sī phiàn-lâng ê chia̍h-mi̍h.
4)	M̄-thang thoa-bôa lâi kiû hó-gia̍h;  M̄-thang óa-khò ka-kī ê chhang-miâ.
5)	Lí kiám beh chù-ba̍k tī hit ê khang-hu--ê mah?  In-ūi chîⁿ-châi ka-kī beh hoat-si̍t,  chhin-chhiūⁿ eng-chiáu pe chiūⁿ thiⁿ.
6)	M̄-thang chia̍h kian-līn ê lâng ê pn̄g,  Iâ m̄-thang tham i ê hó chu-bī.
7)	In-ūi i ê sim án-ni siūⁿ, i chòe lâng iā án-ni;  I sui-jiân tùi lí kóng, Chhiáⁿ chia̍h, chhiáⁿ lim,  Chóng-sī i ê sim bô ì-hiòng lí.
8)	Chiū lí só͘ chia̍h hit-tiám-á beh thò͘--chhut-lâi;  Só͘ kóng ê hó-ōe kui tī khang-khang.
9)	M̄-thang kóng-ōe hō͘ gōng-lâng thiaⁿ,  In-ūi i beh khòaⁿ-khin lí tì-hūi ê ōe.
10)	M̄-thang î-sóa chá-sî só͘ li̍p ê tōe-kài,  Iâ m̄-thang chhim-ji̍p bô-pē ê kiáⁿ ê chhân-tōe.
11)	In-ūi sio̍k-hôe in-ê, ū tōa koân-lêng,  I beh tùi lí lâi sin in ê oan.
12)	Tio̍h choan-sim ǹg tī kà-sī,  Àⁿ hī-khang tī tì-hūi ê ōe.
13)	Gín-ná m̄-thang bô kàu-tok;  Lí ēng chhê phah i bōe tì-kàu sí.
14)	Lí ēng chhê phah i,  Chiū thang kiù i ê lêng-hûn bián lo̍h im-hú.
15)	Góa ê kiáⁿ, lí ê sim nā ū tì-hūi,  Góa ê sim tek-khak chin hoaⁿ-hí.
16)	Lí ê chhùi nā kóng chèng-ti̍t,  Góa ê sim-tn̂g iā beh khoài-lo̍k.
17)	Lí m̄-thang him-soān pháiⁿ-lâng,  to̍k-to̍k tio̍h thong-ji̍t kèng-ùi Iâ-hô-hoa.
18)	In-ūi iáu ū chiong-lâi ê pò-èng,  Lí ê ǹg-bāng iā bōe-ōe toān-choa̍t.
19)	Góa ê kiáⁿ, lí tio̍h thiaⁿ, tio̍h ū tì-hūi;  Koh ín-chhōa lí ê sim tī chèng-ti̍t ê lō͘.
20)	Hò͘ⁿ lim-chiú ê, tham-chia̍h bah ê,  Lí m̄-thang kap i óng-lâi,  kiat-kau á chòe-tīn.
21)	In-ūi hò͘ⁿ-chiú tham-chia̍h-ê, beh tì-kàu sòng-hiong;  Ài khùn-ê beh tì-kàu chhēng phòa-saⁿ.
22)	Lí tio̍h thiaⁿ-thàn siⁿ lí ê lāu-pē;  Lí ê lāu-bú lāu ê sî, iā m̄-thang khòaⁿ-khin i.
23)	Tio̍h bóe chin-lí, m̄-thang bōe-chhut;  Tì-hūi, kà-sī, kap bêng-lí, iā tio̍h án-ni.
24)	Gī-lâng ê lāu-pē beh tōa khoài-lo̍k;  Lâng siⁿ-tio̍h tì-hūi ê kiáⁿ beh in-ūi i lâi hoaⁿ-hí.
25)	Lí tio̍h hō͘ lí ê pē-bú hoaⁿ-hí,  Hō͘ siⁿ lí ê bú khoài-lo̍k.
26)	Góa ê kiáⁿ, tio̍h chiong lí ê sim hiàn hō͘ góa,  Lí ê ba̍k-chiu iā tio̍h hoaⁿ-hí góa hiah ê lō͘.
27)	In-ūi chhiong-ki sī chhim-khiⁿ,  Îm-hū sī oe̍h ê chíⁿ.
28)	I teh tng-tán chhin-chhiūⁿ chha̍t,  Tī lâng ê tiong-kan ke-thiⁿ khúi-chà ê lâng.
29)	Chī-chūi ū chai-ē? chī-chūi ū iu-būn? chī-chūi ū saⁿ-chiⁿ?  Chī-chūi ū thó͘-khùi? chī-chūi bô iân-kò͘ siū siong?  Chī-chūi ba̍k-chiu âng-bū?
30)	Chiū-sī hit-hō lim-chiú m̄-chai soah,  Sì-kòe chhē tiau-hô ê chiú, hit-hō lâng.
31)	Chiú chiâⁿ-chòe âng,  Tī poe-lāi chiâⁿ-chòe sek-chúi;  Lim-liáu ku̍t-âu,  lí m̄-thang khòaⁿ i.
32)	Kàu-bé chhin-chhiūⁿ chôa teh kā lí,  Chhin-chhiūⁿ to̍k-chôa teh chhioh lí.
33)	Lí ê ba̍k-chiu beh khòaⁿ kî-īⁿ ê sū,  Lí ê sim beh hoat-chhut koāi-biū.
34)	Lí beh chhin-chhiūⁿ tó tī hái-tiong,  Á-sī chhin-chhiūⁿ khùn tī chûn-ûi-téng ê lâng.
35)	Lí beh kóng, Lâng phah góa, góa bô siū-siong,  Lâng kòng góa, góa m̄-chai;  Góa tī-sî cheng-sîn? góa koh khì chhē chiú.

[24]	Bo̍h-tit him-soān pháiⁿ-lâng,  Iā m̄-thang ài kap in chòe chi̍t-tui.
2)	In-ūi in ê sim tô͘-bô͘ kiông-pō,  In ê chhùi tâm-lūn chân-hāi.
3)	Chhù tùi tì-hūi lâi khí-chō,  Koh tùi chhang-miâ lâi kiàn-li̍p.
4)	Koh tùi tì-sek chiū hiah ê pâng-keng,  Ū ta̍k-hāng pó-pòe kap súi ê châi-bu̍t móa-móa.
5)	Tì-hūi ê lâng ū tōa lêng-le̍k,  Ū tì-sek ê lâng ke-thiⁿ khùi-la̍t.
6)	Lí beh kau-chiàn tio̍h ēng hó ê kè-chhek,  Bô͘-sū chōe, chiū ōe tek-sèng.
7)	Tì-hūi chin koâiⁿ, gōng-lâng bōe-ōe kàu;  Tī siâⁿ-mn̂g i bô khui-chhùi.
8)	Siat kè-bô͘ chòe pháiⁿ ê,  Lâng beh chheng i chòe jiá chai-ē ê.
9)	Gōng-lâng ê sim-siūⁿ sī chōe-ok,  Bú-bān-ê sī lâng só͘ iàm-ò͘ⁿ.
10)	Lí tī hoān-lān ê ji̍t nā thòe-siok,  Lí ê khùi-la̍t chiū chió.
11)	Lâng siū thoa kàu sí-tōe, lí tio̍h kiù i;  Lâng beh siū thâi, lí m̄-thang bô kiù i.
12)	Lí nā kóng, Khòaⁿ ah, chit ê sū goán m̄-chai,  Hit-ê kàm-chhat lâng ê sim ê, kiám bōe chhún-to̍k mah?  Pó-choân lí ê sìⁿ-miā-ê kiám m̄-chai?  I kiám bô chiàu ta̍k-lâng só͘-kiâⁿ-ê pò-èng ta̍k-lâng mah?
13)	Góa ê kiáⁿ, lí tio̍h chia̍h bi̍t, in-ūi sī hó;  Chia̍h bi̍t-pô͘ só͘ tih ê bi̍t chiū chai tiⁿ.
14)	Tio̍h chai tì-hūi tī lí ê sim iā sī án-ni;  Lí nā chhē-tio̍h, chiong-lâi beh ū hó-pò;  Lí ê ǹg-bāng iā bô tì-kàu toān-choa̍t.
15)	Pháiⁿ-lâng ah, m̄-thang bih teh kong-kek gī-lâng ê ke;  M̄-thang pāi-hoāi i an-hioh ê só͘-chāi.
16)	In-ūi gī-lâng poa̍h-tó chhit-pái ōe koh khí-lâi;  Pháiⁿ-lâng siū chai-lān chiū tó-hoāi.
17)	Lí ê tùi-te̍k poa̍h-tó, lí bo̍h-tit hoaⁿ-hí;  I tó-hoāi, lí ê sim bo̍h-tit khoài-lo̍k.
18)	Kiaⁿ-liáu Iâ-hô-hoa khòaⁿ-kìⁿ, chiū bô hoaⁿ-hí,  Chiū hō͘ I ê siū-khì lī-khui hit-ê lâng.
19)	M̄-thang ūi-tio̍h chòe-pháiⁿ ê lâng lâi bōe khat-tit,  Iā bo̍h-tit him-siān pháiⁿ-lâng.
20)	In-ūi pháiⁿ-lâng bô hó bé-kéng,  Pháiⁿ-lâng ê teng beh hoa--khì.
21)	Góa ê kiáⁿ ah, lí tio̍h kèng-ùi Iâ-hô-hoa kap kun-ông,  Bo̍h-tit kap hoán-hok ê lâng kiat-kau.
22)	In-ūi in ê chai-hāi hut-jiân khí,  In ê nî-hè ê choa̍t, chī-chūi ōe chai?
23)	Ē-bīn só͘ kì-ê iā-sī tì-hūi lâng ê ōe.  Sím-phòaⁿ ê sî khòaⁿ lâng ê chêng-biān sī m̄-hó.
24)	Tùi pháiⁿ-lâng kóng, Lí sī kong-gī,  Chit ê lâng bān peh-sìⁿ beh chiù-chó͘ i, lia̍t-pang beh iàm-ò͘ⁿ i.
25)	Chek-pī pháiⁿ-lâng-ê beh tit-tio̍h hoaⁿ-hí,  Hó-ōe ê chiok-hok iā beh lîm-kàu i.
26)	Ēng ha̍p-gî ê ōe ìn-tap ê,  Chhin-chhiūⁿ ēng chhùi kā lâng chim.
27)	Lí tio̍h tāi-seng pī-pān gōa-thâu ê sū,  Chhân-hn̂g liāu-lí chheng-chhó,   Chiah thang khí-chhù.
28)	M̄-thang bô iân-kò͘ chòe kan-chèng lâi kong-kek chhù-piⁿ;  Lí kiám beh ēng chhùi-tûn lâi khi-phiàn lâng?
29)	M̄-thang kóng i cháiⁿ-iūⁿ khoán-thāi góa,  góa iā án-ni khoán-thāi i;  Góa beh chiàu hit lâng só͘ kiâⁿ ê lâi pò i.
30)	Góa keng-kè pîn-tōaⁿ ê lâng ê chhân, Bû-ti ê lâng ê phû-tô-hn̂g.
31)	Khòaⁿ-kìⁿ chhì-phè piàn-piàn hoat,  Chháu-chhì jia-khàm tōe-bīn;  Chio̍h-chhiûⁿ iā tó--lo̍h-khì.
32)	Góa khòaⁿ-liáu chiū liû-sim siūⁿ,  Góa khòaⁿ-liáu chiū siū kà-sī.
33)	Koh khùn tiap-á-kú, koh bîn tiap-á-kú,  Sok-chhiú the tiap-á-kú;
34)	Lí ê sòng-hiong beh chhin-chhiūⁿ chha̍t lâi,  Lí ê khiàm-kheh chhin-chhiūⁿ chhēng chiàn-kah-ê lâi.

[25]	Í-ē iā sī Só͘-lô-bûn ê chim-giân, sī Iû-tāi ông Hi-se-ka ê lâng só͘ chhau ê.
2)	Chiong tāi-chì pì-ba̍t, sī Siōng-tè ê êng-kng;  Chiong tāi-chì chhâ-bêng, sī kun-ông ê êng-kng.
3)	Thiⁿ ê koâiⁿ, tōe ê kāu,  Kun-ông ê sim iā chhâ-bōe-chhut.
4)	Tû-khì gûn ê che-tái,  Chiah ū khì-kū thang hō͘ thoàn-liān ê lâng ēng;
5)	Tû-khì ông ê bīn-chêng ê pháiⁿ-lâng, I ê kok-ūi sī tùi kong-gī lâi kian-kò͘.
6)	Tī ông ê bīn-chêng m̄-thang ka-kī chun tōa,  Iā m̄-thang khiā tī tāi-jîn ê ūi.
7)	Khah-hó ū lâng tùi lí kóng,  Chhiáⁿ lí chiūⁿ-lâi chia,  M̄-thang tī lí só͘ kìⁿ ông-chhin ê bīn-chêng,  Kiò lí lo̍h-khì.
8)	M̄-thang kín-kín chhut-khì kap lâng oan-ke,  Bián-tit kàu-bé siū lí ê chhù-piⁿ lêng-jio̍k ê sî,  Lí m̄-chai beh cháiⁿ-iūⁿ chòe.
9)	Lí kap chhù-piⁿ kè-kàu, tio̍h kap i pún-sin hun-hē;  M̄-thang lō͘-chhut pa̍t-lâng pì-bi̍t ê sū;
10)	Kiaⁿ-liáu thiaⁿ-kìⁿ ê lâng ōe mē lí,  Lí ê chhàu-miâ chiū oh-tit thoat-lī.
11)	Kóng-ōe ha̍p-gî,  Chhin-chhiūⁿ kim ê pîn-kó hē tī gûn ê nâ-á.
12)	Tì-hūi ê lâng ê chek-pī, tī sūn-thàn ê lâng ê hī-khang,  Chhin-chhiūⁿ kim ê hī-kau kap hó-kim ê siú-sek.
13)	Tiong-sìn ê sù-chiá tùi-tī chhe i ê,   Chhin-chhiūⁿ siu-koah ê sî ū sng-seh ê liâng-léng;  In-ūi i hō͘ chú-lâng ê sim khòaⁿ-oa̍h.
14)	Bô-iáⁿ sàng mi̍h lâi khoa-kháu ê,  Sī chhin-chhiūⁿ ū hong ū hûn iā bô lo̍h-hō͘.
15)	Tn̂g-tn̂g thun-lún, chiū koaⁿ-tiúⁿ iā siū i khó͘-khǹg;  Un-jiû ê chhùi-chi̍h ōe at-chi̍h kut-thâu.
16)	Lí ū tit-tio̍h bi̍t bô? chia̍h kàu-gia̍h chiū hó;  Kiaⁿ-liáu lí chia̍h kè-gia̍h chiū thò͘--chhut-lâi.
17)	Lí ê kha m̄-thang chia̍p-chia̍p khì chhù-piⁿ ê ke,  Kiaⁿ-liáu i iàm-chiān lí, gīn-sîn lí.
18)	Lām-sám kan-chèng hām-hāi chhù-piⁿ ê lâng,  Chiū-sī chhin-chhiūⁿ thûi kap to kap lāi-chìⁿ.
19)	Hoān-lān ê sî, óa-khò bô tiong-sìn ê lâng,  Chhin-chhiūⁿ pháiⁿ ê chhùi-khí, thu̍t-lûn ê kha.
20)	Tùi siong-sim ê lâng chhiùⁿ-koa,  Chhin-chhiūⁿ tang-thiⁿ ê sî thǹg-saⁿ, koh chhin-chhiūⁿ piàⁿ-chhò͘ tī kiⁿ ê téng-bīn.
21)	Lí ê tùi-te̍k nā iau, tio̍h ēng bí-niû hō͘ i chia̍h;  Chhùi-ta, tio̍h ēng chúi hō͘ i lim;
22)	In-ūi lí sī ēng jia̍t-jia̍t ê hé-thòaⁿ thia̍p tī i ê thâu-khak-téng;  Iâ-hô-hoa iā beh pò-siúⁿ lí.
23)	Pak-hong ōe tì-kàu lo̍h hō͘;  Húi-pòng lâng ê chi̍h ōe tì-kàu lâng pìⁿ-bīn.
24)	Lêng-khó͘ tiàm tī chhù-téng ê kak-thâu,  Bo̍h-tit kap chháu-nāu ê hū-jîn-lâng saⁿ-kap tòa tī khoan-khoah ê chhù.
25)	Ū hó siau-si̍t tùi hn̄g-hn̄g lâi,  Chhin-chhiūⁿ ēng léng-chúi hō͘ chhùi-ta ê lâng lim.
26)	Gī-lâng tī pháiⁿ-lâng ê bīn-chêng thè-niū,  Chhin-chhiūⁿ ta̍h-lô ê chúi-chôaⁿ, phah lâ-sâm ê chíⁿ.
27)	Chia̍h bi̍t chōe-chōe sī m̄-hó;  Lâng kiû ka-kī ê êng-kng bōe-sǹg-tit êng-kng.
28)	Lâng bô iok-sok ka-kī ê sim,  Sī chhin-chhiūⁿ húi-hoāi ê siâⁿ bô chhiûⁿ.

[26]	Hē-thiⁿ lo̍h-seh, siu-koah ê sî lo̍h-hō͘, lóng m̄ ha̍p-gî;  Gû-gōng ê lâng tit-tio̍h êng-kng iā sī án-ni.
2)	Chhek-chiáu-á óng-lâi, ìⁿ-á pe-lâi pe-khì;  Án-ni bô iân-kò͘ ê chiù-chó͘ iā bōe èng-giām.
3)	Piⁿ sī ūi-tio̍h bé, kā-kiùⁿ sī ūi-tio̍h lû;  koáiⁿ-á sī ūi-tio̍h gōng-lâng ê ka-chiah.
4)	M̄-thang chiàu gōng-lâng ê gōng lâi ìn i,  Kiaⁿ-liáu lí kap i chi̍t-iūⁿ.
5)	Tio̍h chiàu gōng-lâng ê gōng lâi ìn i,  Kiaⁿ-liáu i ka-kī khòaⁿ-chòe tì-sek.
6)	Thok gōng-lâng pò siau-sit ê,  Sī chhò-tn̄g ka-kī ê kha, ka-kī chia̍h-khui.
7)	Chim-giân tī gōng-lâng ê chhùi,  Chhin-chhiūⁿ pái-kha ê kha khang-khang teh hìⁿ.
8)	Chiong êng-kng hō͘ gû-gōng ê lâng,  Chhin-chhiūⁿ ēng chi̍t pò͘-tē-á pó-chio̍h khǹg tī chio̍h-tui ê lāi-bīn.
9)	Chim-giân tī gōng-lâng ê chhùi,  Chhin-chhiūⁿ chhì chha̍k-ji̍p chùi-hàn ê chhiú.
10)	Chhiàⁿ gōng-lâng á-sī chhiàⁿ kè-lō͘ lâng lâi chòe-kang-ê,  Chhin-chhiūⁿ siā-chìⁿ-ê siā-chhut chìⁿ, siong-tio̍h chèng-lâng.
11)	Gōng-lâng koh-chài tī i ê gōng,  Chhin-chhiūⁿ káu tò-tńg chia̍h i só͘-thò͘-ê.
12)	Lí ū khòaⁿ-khìⁿ ka-kī lia̍h-chòe tì-sek ê lâng bô?  Gōng-lâng pí i iáu khah ū thang ǹg-bāng.
13)	Pîn-tōaⁿ ê lâng kóng, Tī lō͘--nih ū béng ê sai,  Tī koe-lō͘--nih ū ióng ê sai.
14)	Mn̂g tī mn̂g-khū teh tńg,  Pîn-tōaⁿ ê lâng tī bîn-chhn̂g--nih iā sī án-ni.
15)	Pîn-tōaⁿ ê lâng chhun-chhiú tī pôaⁿ--nih,  The̍h tò-tńg kàu chhùi iā hiâm tio̍h-bôa.
16)	Pîn-tōaⁿ ê lâng khòaⁿ ka-kī ū tì-hūi,  Iâⁿ-kè chhit ê gâu ìn-tap ê lâng.
17)	Kè-lō͘ lâng khì chhap bô kan-sia̍p i ê saⁿ-chiⁿ,  Sī chhin-chhiūⁿ lâng khiú-tio̍h káu ê hī.
18-19)	Lâng khi-phiàn i ê chhù-piⁿ, Lâi kóng, Góa kiám m̄-sī kún-chhiò mah?  Sī chhin-chhiūⁿ tian-kông ê lâng hiat hé-pé,  Í-ki̍p lāi-chìⁿ kap thâi lâng ê ke-si.
20)	Hé khiàm chhâ chiū ōe hoa,  Bô lâng o̍h-ōe, saⁿ-chiⁿ chiū soah--khì.
21)	Ài saⁿ-chiⁿ ê lâng ōe kek-tōng saⁿ-chiⁿ,  Chhin-chhiūⁿ thiⁿ thòaⁿ tī to̍h ê thòaⁿ, thiⁿ chhâ tī hé--nih.
22)	O̍h-ōe ê lâng ê giân-gú chhin-chhiūⁿ hó-chia̍h ê mi̍h;  Chhim-ji̍p lâng ê pak-lāi.
23)	Chhùi chhin-jia̍t, sim kan-ok;  Chhin-chhiūⁿ hûi-khì an gûn ê che-tái.
24)	Oàn-hūn lâng-ê kóng pho͘-pâi ōe,  Chóng-sī sim-lāi khǹg khúi-chà.
25)	I kóng hó-thiaⁿ ê ōe, lí m̄-thang sìn i,  In-ūi i ê sim-lāi ū chhit-hāng ê khó-ò͘ⁿ.
26)	I sui-jiân ēng khúi-chà jia-iám ka-kī ê oàn-hūn,  I ê pháiⁿ beh lō͘-hiān tī hōe-chiòng ê bīn-chêng.
27)	Ku̍t hām-khiⁿ ê lâng ka-kī beh poa̍h tī hí lāi-bīn;  Kō chio̍h-thâu ê lâng, chio̍h-thâu beh tò-tńg lâi kō--tio̍h i.
28)	Pe̍h-chha̍t ê chi̍h, oàn-hūn i só͘ teh-siong ê lâng;  Thiám-mī ê chhùi ōe pāi-hoāi lâng

[27]	M̄-thang ūi bîn-á-ji̍t lâi ka-kī khoa-kháu,  In-ūi lí m̄-chai chi̍t-ji̍t beh siⁿ-chhut sím-mi̍h sū.
2)	Tio̍h hō͘ pa̍t-lâng o-ló lí, m̄-thang ēng lí ka-kī ê chhùi;  Hō͘ gōa-lâng o-ló lí, m̄-thang ēng ka-kī ê chhùi-tûn.
3)	Chio̍h-thâu tāng, soa iā sī án-ni;  Gōng-lâng ê siū-khì pí chí nn̄g-hāng khah-tāng.
4)	Tōa siū-khì sī chân-jím,  siū-khì sī hoàn-lām ê chúi;  To̍k-to̍k tī tò͘-khī ê thâu-chêng chī-chūi khiā ōe tiâu?
5)	Hián-jiân ê chek-pī,  Iâⁿ-kè ún-ba̍t ê ài-chêng.
6)	Pêng-iú ê phah-siong chhut tī tiong-sìn;  To̍k-to̍k tùi-te̍k ê chim-chhùi sī kè-gia̍h chōe.
7)	Lâng chia̍h-pá, iàm-khī bi̍t-pô͘ ê bi̍t;  Pak-tó͘ iau-gō it-chhè khó͘ ê mi̍h lóng lia̍h-chòe tiⁿ.
8)	Lâng lī-khui pún só͘-chāi khì phiau-liû,  Sī chhin-chhiūⁿ chiáu-á lī-khui i ê siū sì-kòe pe.
9)	Ko-iû kap hiuⁿ-liāu hō͘ lâng ê sim hoaⁿ-hí;  Pêng-iú si̍t-sim ê khó͘-khǹg, i ê tiⁿ iā-sī án-ni.
10)	Lí ê pêng-iú, kap lāu-pē ê pêng-iú, lí lóng m̄-thang khì-sak;  Lí tú-tio̍h hoān-lān ê ji̍t m̄-thang khì hiaⁿ-tī ê ke;  Hū-kūn ê chhù-piⁿ iâⁿ-kè hn̄g-hn̄g ê hiaⁿ-tī.
11)	Góa ê kiáⁿ ah, lí tio̍h ū tì-hūi, hō͘ góa ê sim hoaⁿ-hí;  Hō͘ góa thang ìn-tap hit ê ki-chhì góa ê lâng.
12)	Thong-ta̍t ê lâng khòaⁿ-kìⁿ chai-ē chiū siám-bih;  Gōng-ti̍t ê lâng chìn-chêng khì, chiū siū-hāi.
13)	Ūi-tio̍h siⁿ-hūn lâng tam-pó, tio̍h the̍h hit-lâng ê saⁿ; Ūi-tio̍h kī-lú chòe pó-jīn, hit ê lâng tio̍h tam-tng chek-sêng.
14)	Chheng-chá khí-lâi, tōa-siaⁿ kā pêng-iú chiok-hok,  Chit ê sū sǹg i chòe chiù-chó͘.
15)	Tōa-hō͘ ê ji̍t chúi tih bô soah,  Chháu-nāu ê hū-jîn-lâng iā án-ni.
16)	Ài chó͘-tòng i ê, chiū-sī chó͘-tòng hong;  I ê chiàⁿ-chhiú chhin-chhiūⁿ la̍k-tio̍h iû.
17)	Thih bôa thih hō͘ i lāi,  Pêng-iú saⁿ kek-lē iā sī án-ni.
18)	Kò͘-siú bû-hoa-kó chhiū ê, beh chia̍h i ê ké-chí;  Kò͘ i ê chú-lâng-ê, beh tit-tio̍h êng-kng.
19)	Chhin-chhiūⁿ chiò tī chúi--nih, bīn kap bīn saⁿ-tùi;  Lâng ê sim kap lâng saⁿ-tùi iā-sī án-ni.
20)	Im-hú kap bia̍t-bô lóng put-ti-chiok;  Lâng ê ba̍k-chiu put-ti-chiok iā-sī án-ni.
21)	Khe-á sī beh thoàn-liān gûn, lô͘ sī beh thoàn-liān kim;  Tùi o-ló iā thang chhì-giām lâng.
22)	Lí sui-jiân ēng khū-thûi, chiong gōng-lâng kap phah-chhùi ê be̍h saⁿ-kap cheng tī khū-lāi,  I ê gōng iā bōe-ōe lī-khui i.
23)	Lí tio̍h siông-sè chai lí ê iûⁿ-kûn ê kéng-hóng,  Liû-sim liāu-lí lí ê gû-kûn;
24)	In-ūi chîⁿ-châi bōe-ōe éng-éng tī-teh;  Bián-liû kiám ōe chûn kàu tāi-tāi mah?
25)	Ta-chháu í-keng siu, chháu-iūⁿ koh hoat--khì-lâi;  Soaⁿ-téng ê chhài-soe iā í-keng siu-si̍p.
26)	Iûⁿ ê mn̂g sī thang hō͘ lí chòe-saⁿ,  Soaⁿ-iûⁿ chòe chhân-hn̂g ê kè-chîⁿ.
27)	Iā ū soaⁿ-iûⁿ ê ni hō͘ lí kap lí ê ke-koàn chia̍h;  Iā thang iúⁿ-chhī lí ê lú-pī.

[28]	Bô lâng tui-jip ê sî, pháiⁿ-lâng iā teh cháu;  To̍k-to̍k gī-lâng hó-táⁿ chhin-chhiūⁿ sai.
2)	In-ūi tōe-hng ū chōe-kòa, jîn-kun chiū chōe-chōe;  Ū bêng-lí kap chai-bat ê lâng, kok chiū ōe tn̂g-tn̂g tī-teh.
3)	Chhiah-lâng khi-hū sòng-hiong lâng,  Chhin-chhiūⁿ chòe tōa-chúi ê hō͘ sàu-bô ngó͘-kok.
4)	Pàng-sak lu̍t-hoat-ê o-ló pháiⁿ-lâng;  Chóng-sī chip-siú lu̍t-hoat-ê kap pháiⁿ-lâng saⁿ-chiⁿ.
5)	Pháiⁿ-lâng bô bêng-pe̍k kong-gī,  Nā-sī chhē-kiû Iâ-hô-hoa-ê bô m̄ bêng-pe̍k.
6)	Sòng-hiong lâi kiâⁿ chèng-ti̍t,  Iâⁿ-kè kiâⁿ tāi-chì koāi-phiah ê hó-gia̍h lâng.
7)	Kín-sīn siú lu̍t-hoat ê, sī tì-hūi ê kiáⁿ;  Kap tham-chia̍h-ê chòe-phōaⁿ, sī lêng-jio̍k-tio̍h lāu-pē.
8)	Pàng tāng-lāi lâi hoat-châi ê,  Sī kā hit ê lîn-bín sòng-hiong lâng-ê chek-chū.
9)	Hī-khang oa̍t-cháu m̄-thiaⁿ lu̍t-hoat ê,  Liân i ê kî-tó iā sī khó-ò͘ⁿ.
10)	Bê-he̍k chèng-ti̍t lâng kiâⁿ pháiⁿ-lō͘ ê,  Beh poa̍h-lo̍h tī ka-kī ê hām-khiⁿ.  To̍k-to̍k oân-choân ê lâng beh sêng-chiap hó ê gia̍p.
11)	Hó-gia̍h lâng ka-kī khòaⁿ-chòe tì-hūi,  To̍k-to̍k chhang-miâ ê sòng-hiong lâng khòaⁿ i thàu-thàu.
12)	Gī-lâng tek-chì ū tōa êng-kng;  Pháiⁿ-lâng heng-khí, lâng chiū cháu khì bih.
13)	Jia-iám ka-kī ê chōe-ok ê, bōe heng-thong;  To̍k-to̍k jīn-chōe lâi kóe-pìⁿ-ê, beh tit-tio̍h lîn-bín.
14)	Siông-siông chûn kiaⁿ-ùi ê, ū hok-khì;  Ngī i ê sim ê lâng beh hām-lo̍h tī i ê chai-ē.
15)	Pō-gio̍k ê jîn-kun koán-hat sòng-hiong ê peh-sìⁿ,  Sī chhin-chhiūⁿ hm̄-hm̄-háu ê sai, kap chhē-chia̍h ê hîm.
16)	Bû-ti ê jîn-kun chōe-chōe kiâⁿ pō-gio̍k;  Oàn-hūn tham-châi-ê beh chia̍h tn̂g hè-siū.
17)	Tam-tng thâi-lâng ê chōe ê,  Beh cháu-ji̍p chhim-khiⁿ, lâng m̄-thang chó͘-tòng i.
18)	Kiâⁿ tāi-chì chèng-ti̍t ê, beh tit-tio̍h chín-kiù;  Kiâⁿ tāi-chì oan-khiau ê, beh li̍p-khek poa̍h-tó.
19)	Chèng-choh i ê chhân-hn̂g ê, beh ū bí-niû kàu-gia̍h;  Kau-pôe bô hē-lo̍h ê lâng, beh ke̍k sòng-hiong.
20)	Sìn-si̍t ê lâng beh tit-tio̍h chōe-chōe hok-khì;  Siūⁿ beh kín hoat-châi ê, bōe bián-tit siū hêng-hoa̍t.
21)	Khòaⁿ chêng-biān ê, sī m̄ hó;  In-ūi chi̍t-tè-á piáⁿ lâi hoān-hoat-ê, iā sī m̄-hó.
22)	Lâng pháiⁿ-ba̍k siūⁿ beh kín hoat-châi ê;  Chóng-sī m̄-chai sòng-hiong beh lîm-kàu i.
23)	Chek-tok lâng ê, āu-lâi tit-tio̍h lâng hoaⁿ-hí;  Khah-chōe hit ê ēng chi̍h thiám-mī lâng ê.
24)	Thau-the̍h lāu-pē á lau-bú ê mi̍h, koh kóng, Che m̄-sī chōe,  Chit-hō lâng sī kap chân-hāi ê lâng siâng-lūi.
25)	Tham-sim ê lâng khí saⁿ-chiⁿ;  Nā-sī óa-khò Iâ-hô-hoa ê, beh tit-tio̍h hong-sēng.
26)	Óa-khò ka-kī ê sim-su ê, sī gōng ê lâng;  Chiàu tì-hūi lâi kiâⁿ ê, beh tit-tio̍h chín-kiù.
27)	Chín-chè sòng-hiong ê, bô tì-kàu khiàm-kheh;  Chóng-sī tìⁿ-chòe bô khòaⁿ-kìⁿ ê, beh chōe-chōe siū chiù-chó͘.
28)	Pháiⁿ-lâng heng-khí, lâng chiū siám-bih;  In nā pāi-bô, gī-lâng chiū ke-thiⁿ chōe-chōe.

[29]	Lâng ta̍uh-ta̍uh siū chek-hoa̍t, iû-goân ngī i ê ām-kún,  I beh hut-jiân-kan pāi-hoāi, lóng bô hoat-tō͘ thang i-tī.
2)	Gī-lâng ke-thiⁿ chōe-chōe ê sî, peh-sìⁿ chiū khoài-lo̍k;  Pháiⁿ-lâng chiáng-koân ê sî, peh-sìⁿ chiū thó͘-khùi.
3)	Him-bō͘ tì-hūi ê, hō͘ i ê lāu-pē khoài-lo̍k;  Kap kī-lú kiat-kau-ê, hoa-hùi i ê chîⁿ-châi.
4)	Ông chiàu kong-pêng hō͘ kok kian-kò͘;  Ài siū pò͘-lō͘ chiū chhia-tó i.
5)	Thiám-mī i ê chhù-piⁿ ê,  Chiū-sī siat lô-bāng tîⁿ i ê kha.
6)	Tī pháiⁿ-lâng ê chōe-tiong ū lô-bāng;  To̍k-to̍k gī-lâng chhiùⁿ-koa hoaⁿ-hí.
7)	Gī-lâng chhâ-chai sòng-hiong lâng ê àn-kiāⁿ;  Pháiⁿ-lâng bô bêng-lí, chiū m̄-chai.
8)	Bú-bān ê lâng kiáu-jiáu siâⁿ, chhin-chhiūⁿ pàng hé sio;  To̍k-to̍k tì-sek ê lâng hō͘ siū-khì lóng soah.
9)	Tì-hūi ê lâng kap gōng-lâng saⁿ-chiⁿ,   He̍k-sī siū-khì á-sī chhiò, lóng bōe-ōe an-chēng.
10)	Ài thâi lâng-ê oàn-hūn oân-choân ê lâng;  To̍k-to̍k chèng-ti̍t ê lâng beh ti̍h i ê sìⁿ-miā.
11)	Gû-gōng ê lâng ū siū-khì chiū lóng hián-chhut;  Nā-sī tì-sek ê lâng chiū iok-sok hō͘ i soah.
12)	Chiáng-koân-ê nā thiaⁿ-thàn pe̍h-chha̍t ōe,  I ê jîn-sîn chiū lóng pháiⁿ.
13)	Sòng-hiong ê lâng, kap pō-gio̍k ê lâng, saⁿ tú-tio̍h;  Iâ-hô-hoa chiò-kng in nn̄g téng-hō lâng ê ba̍k-chiu.
14)	Ông chiàu sêng-si̍t phòaⁿ-toàn sòng-hiong lâng,  I ê chō-ūi beh éng-oán kian-kò͘.
15)	Koáiⁿ-á kap chek-pī ōe ke-thiⁿ tì-hūi;  Pàng chhut-chāi i ê gín-ná, ōe hō͘ i ê lāu-bú kiàn-siàu.
16)	Pháiⁿ-lâng ke-thiⁿ ê sî, chōe-kòa iā ke-thiⁿ;  Gī-lâng beh khòaⁿ-kìⁿ in sit-pāi.
17)	Kàu-tok lí ê kiáⁿ, i chiū beh hō͘ lí an-sim;  I iā beh hō͘ lí ê sim hoaⁿ-hí.
18)	Nā bô be̍k-sī īⁿ-siōng, peh-sìⁿ chiū hòng-chhiòng;  To̍k-to̍k chip-siú lu̍t-hoat ê, chiū ū hok-khì.
19)	Kan-ta ēng ōe, lô͘-po̍k m̄-khéng siū kàu-tok;  I sui-jiân bêng-pe̍k, iā bô tì-ì.
20)	Lí khòaⁿ-kìⁿ kóaⁿ-kín kóng-ōe ê lâng bô?  Gōng-lâng pí i khah ū thang ǹg-bāng.
21)	Lâng ū lô͘-po̍k tùi sòe-hàn khoán-thāi i kè-thâu;  Chit ê lô͘-po̍k kàu lō͘-bé beh piàn-chòe i ê kiáⁿ.
22)	Ài siū-khì ê lâng khí saⁿ-chiⁿ,  Tōa siū-khì ê lâng chōe-chōe hoān-chōe.
23)	Lâng ê kiau-ngō͘ beh hō͘ i kàng-kē;  Sim khiam-pi ê lâng beh hō͘ i tit-tio̍h êng-kng.
24)	Kap chha̍t pun-chng ê lâng, sī oàn-hūn ka-kī ê sìⁿ-miā;  I thiaⁿ-kìⁿ chiù-chōa ê ōe, iā bô kóng-chhut.
25)	Kiaⁿ-ùi lâng ê, chiū-sī siat lô-bāng;  To̍k-to̍k óa-khò Iâ-hô-hoa ê, beh tit-tio̍h an-ún.
26)	Chōe-chōe lâng kiû chiáng-koân-ê ê un-tián;  To̍k-to̍k lâng ê siū phòaⁿ-toàn sī tùi Iâ-hô-hoa.
27)	Bô kong-tō ê lâng, sī gī-lâng só͘ iàm-ò͘ⁿ;  Kiâⁿ chèng-ti̍t ê lâng, sī pháiⁿ-lâng só͘ iàm-ò͘ⁿ.

[30]	Ngá-ki ê kiáⁿ A-kó͘-jíⁿ ê ōe, chiū-sī be̍k-sī;  Chit ê lâng tùi Í-thiat kóng, chiū-sī tùi Í-thiat kap O͘-kah kóng;
2)	Góa pí chèng-lâng khah chhún-pūn,  Iā bô lâng ê chhang-miā.
3)	Góa bô ha̍k-si̍p tì-hūi, Iā m̄-bat Chì-sèng-ê ê chai-bat.
4)	Chī-chūi chiūⁿ thiⁿ koh lo̍h-lâi?  Chī-chūi chū-chi̍p hong tī chhiú-tiong-sim?  Chī-chūi pau chúi tī saⁿ-á-lāi?  Chī-chūi tiāⁿ-tio̍h tōe ê sì-ke̍k?  I ê miâ kiò sím-mi̍h, I ê kiáⁿ miâ kiò sím-mi̍h, lí chai mah?
5)	Siōng-tè ê ōe, ta̍k-kù lóng sī kè thoàn-liān ê,  Kìⁿ-nā óa-khò I ê, I chiū chòe in ê tîn-pâi.
6)	I ê ōe, lí m̄-thang ke-thiⁿ;  Kiaⁿ-liáu I chek-pī lí, lí chiū hián-bêng sī kóng pe̍h-chha̍t ê.
7)	Góa kiû Lí nn̄g kiāⁿ sū;  Tī góa bē sí ê tāi-seng, m̄-thang bô hō͘ góa.
8)	Kiû Lí hō͘ hu-ké kap pe̍h-chha̍t lī-khui góa hn̄g-hn̄g;  Hō͘ góa bô sòng-hiong iā bô hó-gia̍h;  Ēng só͘ tio̍h ēng ê bí-niû hō͘ góa chia̍h;
9)	Kiaⁿ-liáu góa pá-chiok m̄-jīn Lí; kóng Iâ-hô-hoa sī chī-chūi?  Koh kiaⁿ-liáu góa sòng-hiong chiū thau-the̍h;  Tì-kàu siat-to̍k góa ê Siōng-tè ê miâ.
10)	M̄-thang tùi chú-lâng lâi kóng i ê lô͘-po̍k pháiⁿ-ōe,  Kiaⁿ-liáu i chiù-chó͘ lí,  lí chiū sǹg-chòe ū chòe,
11)	Ū chi̍t-phài ê lâng chiù-chó͘ i ê lāu-pē,  Iā bô kā i ê lāu-bú chiok-hok.
12)	Ū chi̍t-phài ê lâng, ka-kī khòaⁿ-chòe chheng-khì;  Chóng-sī bô sóe-tû i ê ù-òe.
13)	Ū chi̍t-phài ê lâng ba̍k-chiu-thâu chīn-chāi koâiⁿ; Ba̍k-chiu-phê iā thí koâiⁿ-koâiⁿ.
14)	Ū chi̍t-phài ê lâng i ê gê chhin-chhiūⁿ kiàm, khí chhin-chhiūⁿ to;  Beh thun-bia̍t tōe-bīn-chiūⁿ khùn-khó͘ ê lâng, kap sè-kan ê sòng-hiong lâng.
15)	Gô͘-khî ū nn̄g ê cha-bó͘-kiáⁿ, siông-siông kóng, Hō͘ góa, hō͘ góa.  Ū saⁿ-hāng bô ti-chiok ê;  Liân hit-hō bô kóng kàu-gia̍h-ê ū sì-hāng;
16)	Chiū-sī im-hú, kap bōe hoâi-īn ê chio̍h-thai;  Bô kàu-gia̍h chúi ê tōe, kap bô kóng, Kàu-gia̍h ê hé.
17)	Hì-lāng lāu-pē,  Khòaⁿ-khin m̄-thiaⁿ-thàn lāu-bú ê ōe,  Hit-hō lâng ê ba̍k-chiu beh hō͘ soaⁿ-kok-tiong ê o͘-a teh--chhut-lâi.  Hō͘ eng-á-kiáⁿ só͘ chia̍h.
18)	Góa só͘ siūⁿ-bōe-chhut ê kî-biāu, ū saⁿ-hāng;  Liân góa só͘ m̄-chai-ê ū sì-hāng.
19)	Chiū-sī eng-chiáu tī khong-tiong ê lō͘;  Chôa tī chio̍h-pôaⁿ-téng ê lō͘;  Chûn tī hái-tiong ê lō͘;  Lâm kap lú kau-ha̍p ê lō͘.
20)	Îm-hū ê lō͘ iā sī án-ni,  I chia̍h-liáu chhit i ê chhùi;  Chiū kóng, Góa bô kiâⁿ pháiⁿ.
21)	Ūi-tio̍h saⁿ-hāng tōe iô-choah,  Liân tam-tng bōe-khí-ê ū sì-hāng.
22)	Chiū-sī lô͘-po̍k chòe ông.  Gōng-lâng chia̍h kàu-gia̍h;
23)	Bô lâng-iân ê lú-chú chhut-kè;  Lú-pī sòa-chiap chú-bú.
24)	Tōe-bīn-chiūⁿ ū sì-hāng bî-sòe ê mi̍h,  Chóng-sī ke̍k tì-sek.
25)	Káu-hiā sī bô-la̍t ê chéng-lūi,  Chóng-sī tī hē-thiⁿ ê sî pī-pān bí-niû.
26)	Sa-hoan sī loán-jio̍k ê chéng-lūi,  Chóng-sī tī chio̍h-pôaⁿ-tiong khí-chhù.
27)	Chháu-meh bô kun-ông,  Chóng-sī lóng ōe hun-tūi chhut-khì.
28)	Siān-lâng ēng chhiú khîⁿ,  Chóng-sī tiàm tī ông-kiong.
29)	Pō͘-kiâⁿ ui-hong ê ū saⁿ-hāng,  Liân kiâⁿ-ta̍h ui-hong ê ū sì-hāng.
30)	Sai, chiū-sī iá-siù tiong tē-it béng ê,  Bô ūi-tio̍h pa̍t-mi̍h lâi siám-pī.
31)	La̍h-káu, kap kang ê soaⁿ-iûⁿ;  Í-ki̍p bô lâng tí-te̍k ê kun-ông.
32)	Lí nā chū-ko gōng-gōng chòe,  Á-sī chûn pháiⁿ liām-thâu;  tio̍h ēng chhiú ng chhùi.
33)	Phah gû-leng ōe chiâⁿ ni-iû,  Phah-tio̍h phīⁿ ōe chhut-huih;  Chhin-chhiūⁿ án-ni kek siū-khì ōe khí saⁿ-chiⁿ.

[31]	Má-sat ông Lī-bō͘-i-le̍k ê ōe, chiū-sī i ê lāu-bú só͘ kà-sī ê.
2)	Góa ê kiáⁿ ah, tio̍h chái-iūⁿ?  góa chhin-siⁿ ê kiáⁿ ah, tio̍h cháiⁿ-iūⁿ?  Góa hē-goān tit-tio̍h ê kiáⁿ ah, tio̍h cháiⁿ-iūⁿ ah?
3)	M̄-thang chiong lí ê cheng-le̍k hō͘ hū-jîn-lâng,  Lí ê só͘ kiâⁿ m̄-thang thàn hiah ê pāi-hoāi ông ê.
4)	Lī-bō͘-i-le̍k ah, lim-chiú m̄-sī ông só͘ ha̍p-gî, m̄-sī ông só͘ hap-gî;  Ông-chhin kóng, Kāu-chiú tī toh-lo̍h? iā sī bô ha̍p-gî.
5)	Kiaⁿ-liáu in lim--lo̍h-khì chiū bōe-kì-tit lu̍t-hoat;  Phian-toàn it-chhè siū-khó͘ ê lâng ê àn-kiāⁿ.
6)	Kāu-chiú tio̍h hō͘ beh sí ê lâng,  Chiú tio̍h hō͘ khó͘-sim ê lâng;
7)	Hō͘ i lim-liáu bōe-kì-tit i ê sòng-hiong;  Bô koh kì-tit i ê kan-khó͘.
8)	Lí tio̍h ūi-tio̍h é-káu-ê lâi khui-chhùi;  Ūi-tio̍h it-chhè bô i-óa--ê, lâi sin in ê oan.
9)	Lí tio̍h khui-chhùi chiàu kong-gī phòaⁿ-toàn;  Ūi-tio̍h khùn-khó͘ kap sòng-hiong-ê sin-oan.
10)	Ū châi-tek ê hū-jîn-lâng chī-chūi ōe chhē-tio̍h ah?  I ê kà-ti̍t tōa-tōa iâⁿ-kè pó-chio̍h.
11)	I ê tiōng-hu ê sim óa-khò i,  Lóng bô khiàm-kheh châi-lī.
12)	I chi̍t-sì-lâng ê ji̍t,  Hō͘ tiōng-hu ū lī-ek bô sún-hāi.
13)	I chhē mî-iûⁿ ê mn̂g kap iù-môa,  Kam-sim ēng chhiú chòe kang.
14)	I chhin-chhiūⁿ seng-lí chûn,  Tùi hn̄g-hn̄g ūn i ê bí-niû lâi.
15)	Thiⁿ bē kng, i chiū khí-lâi,  Ēng chia̍h-mi̍h pun hō͘ ke-lāi ê lâng;  Chiong eng-kai chòe ê kang hun-phài lú-pī.
16)	I chim-chiok khòaⁿ chhân-hn̂g, chiū bóe i;  Ēng i ê chhiú só͘-thàn-ê, lâi chai-chèng phû-tô-hn̂g.
17)	I ēng khùi-la̍t hâ-io,  Hō͘ chhiú-kut giám-ngī.
18)	I chai só͘ keng-êng-ê ū lī-ek;  I ê teng thong-mî bô hoa.
19)	I ê chhiú the̍h a̍k-á,  I ê chhiú-sim hōaⁿ pháng-chhia.
20)	I chhut-chhiú chín-chè kan-khó͘ lâng;  Chhun-chhiú pang-chān sòng-hiong lâng.
21)	I bô in-ūi lo̍h-seh, ūi ke-lāi ê lâng khòa-lū;  In-ūi choân-ke lóng chhēng chu-âng ê i-ho̍k.
22)	I ūi ka-kī chòe súi ê thán-á;  I só͘ chhēng-ê chiū-sī iù-tōe-pò͘ kap chí-sek ê pò͘.
23)	I ê tiōng-hu tī siâⁿ-mn̂g-kháu lâng-lâng bat i;  In-ūi i kap pún-tōe ê tióng-ló saⁿ-kap chē.
24)	I chòe iù-tōe-pò͘ ê i-chiûⁿ khì bōe;  Koh chiong io-tòa bōe hō͘ seng-lí lâng.
25)	Khùi-la̍t kap ui-gî sī i ê i-ho̍k;  I siūⁿ-tio̍h chiong-lâi ê kéng-hóng, chiū hoaⁿ-hí chhiò.
26)	I khui-chhùi chiū kóng tì-sek ê ōe;  I ê chi̍h ū jîn-chû ê kà-sī.
27)	I chim-chiok khòaⁿ ke-lāi ê sū,  Bô chia̍h êng pn̄g.
28)	I ê kiáⁿ-jî khí-lâi chheng i ū hok-khì;  I ê tiōng-hu iā o-ló i,
29)	Kóng, Cha-bó͘-kiáⁿ hó tek-hēng--ê chōe-chōe,  To̍k-to̍k lí kài-tē-it ê.
30)	Hó jîn-châi sī ku-ké ê, súi iā sī khang-khang;  To̍k-to̍k kèng-ùi Iâ-hô-hoa ê hū-jîn-lâng beh tit-tio̍h o-ló.
31)	I ê chhiú só͘ chòe ê hāu-kó kui i;  I ê kang tī siâⁿ-mn̂g beh o-ló i.

